Stumm eus an 25 Her 2018 da 03:43\n1 614 okted ouzhpennet , 2 vloaz zo\nStumm eus an 25 Her 2018 da 03:34 (kemmañ)\nStumm eus an 25 Her 2018 da 03:43 (kemmañ) (dizober)\n
Diwar-benn ar brezhoneg :\n
Diwar-benn ar brezhoneg :

Kalzik en deus selaouet ar vrezhonegerien a-vihanik a-hed e vuhez. Krediñ a ra e rank yezh ar pemdez magañ ar yezh skrivet ; hag ar c’hontrol a zo gwir ivez ! Diwar-benn "Eostad" : "Pa ‘z on deuet en-dro da Vreizh e 1976 e taolis pled ouzh ar pezh a lavare an dud en-dro din, brezhonegerien ar vro, pa gomzent o yezh pemdez, em boa bernioù traoù da zeskiñ digante, ha koulskoude e komzen brezhoneg er gêr bemdez, brezhoneg ar vro, an hini a vez komzet etre Perroz ha Sant-Ke. Bommoù ‘zo a gleven a oa kazi ankouaet pe leusket a-gostez. Ankouaet e oa bet dastum anezhe pe pa oant bet dastumet e soñje d’al lennerien geriadurioù e oant pe nevez-ijinet, pe re lec’hel pe c’hoazh diamzeret. Un toullad mat a c’herioù a lavaren pe a gleven alies er gêr, a soñje din a veze lavaret bemdez gant an holl, na oa bet skrivet neblec’h ebet. Geriennoù ‘zo a gaven kaer zoken, resis-kenañ o tennañ d’ur vicher pe d’un tech fentus bennak. Neuze, er penn-kentañ, un tamm hep pal sklaer ebet, dre garantez yezh moarvat, e krogis da skrivañ war dammoù paper an danvez-se a seblante din bezañ dibar."
▼\n▲
Diwar-benn ar brezhoneg :

Kalzik en deus selaouet ar vrezhonegerien a-vihanik a-hed e vuhez. Krediñ a ra e rank yezh ar pemdez magañ ar yezh skrivet ; hag ar c’hontrol a zo gwir ivez ! Diwar-benn "Eostad" : "Pa ‘z on deuet en-dro da Vreizh e 1976 e taolis pled ouzh ar pezh a lavare an dud en-dro din, brezhonegerien ar vro, pa gomzent o yezh pemdez, em boa bernioù traoù da zeskiñ digante, ha koulskoude e komzen brezhoneg er gêr bemdez, brezhoneg ar vro, an hini a vez komzet etre Perroz ha Sant-Ke. Bommoù ‘zo a gleven a oa kazi ankouaet pe leusket a-gostez. Ankouaet e oa bet dastum anezhe pe pa oant bet dastumet e soñje d’al lennerien geriadurioù e oant pe nevez-ijinet, pe re lec’hel pe c’hoazh diamzeret. Un toullad mat a c’herioù a lavaren pe a gleven alies er gêr, a soñje din a veze lavaret bemdez gant an holl, na oa bet skrivet neblec’h ebet. Geriennoù ‘zo a gaven kaer zoken, resis-kenañ o tennañ d’ur vicher pe d’un tech fentus bennak. Neuze, er penn-kentañ, un tamm hep pal sklaer ebet, dre garantez yezh moarvat, e krogis da skrivañ war dammoù paper an danvez-se a seblante din bezañ dibar."
Brezhoneg klevet e Perroz eo ar pep brasañ eus ar gerioù a gaver amañ, gwir. Met brezhoneg Perroz a zo tregerieg, hag an tregerieg a zo brezhoneg, hervez klevet ! An dra-se a zo gwir evit kement brezhoneg ‘zo e Breizh ! Komzomp perrozeg, leonieg, kerneveg, bubrieg, plouvouskanteg, enez-suneg, gwenedeg, an hini a gerfet, met komzomp brezhoneg. Ha pa skrivfomp, ‒ nemet ha skrivañ a rafen evit tud Perroz hag ar parrouzioù tro-war-dro hepken, e c’hallfen skrivañ e perrozeg,‒ skrivomp e peurunvan ma vefomp komprenet dre Vreizh ! Abalamour da se em eus skrivet ar gerioù e peurunvan, ma c’hello darn eus ar gerioù ha troioù-lavar a zo amañ mont da binvikaat an holl vrezhonegoù. An distagadur evelkent a zo lakaet a zo distagadur ar ger evel ma ‘m eus e glevet pe hervez reolennoù an distagañ, pouez-mouezh ha taol-mouezh, ar yezh e-kostez Perroz.\n'''Oberennoù graet war dachenn ar skrivañ brezhonek :'''▼\nNe blij ket din ar re a baoura ar yezh gant o gerioù gallekaet diwar re kennebeut : teatr, mersi bras, poubelenn, ‒ ma klevfe an aotrou Poubelle ac’hanon ! ‒ ha me ‘oar-me... Souezhet e vefemp ma klevfemp war un enrolladenn bennak brezhonegerien gozh penn-kentañ an ugentvet kantved o komz. Gallekadurioù a zo bet a-viskoazh met a gementadoù dister a-walc’h, sur. Ur ger evel ''garantisañ'' n’eo ket ur ger brezhoneg evidon-me. ''Gwarantiñ'' avat a zo kalz brezhonekoc’h. Gouzout a reer bepred ez eo ''garantir'' an orin met tremenet eo dre vilin ar yezh, kement ma ankouaer an orin.\nNe blij ket din kennebeut ar re a nac’h klask pinvikaat o yezh, o nac’h ar gerioù pervezh, resis da glotañ gant ezhommoù hon bed. Petra faot deoc’h gerioù nevez evel ouzhpennañ, ebarzhañ, pellgomz, pellgomzer-hezoug, pellwelerez (-h)... a zo ezhomm anezhe en deiz a hirie. Mat eo kaout un toullad geriennoù a seurt-se en hon fanerad nevez-c’herioù. Ne vint ket kavet er geriadur-mañ met n’int ket da vezañ skarzhet kennebeut. Ur “varlennad” anezhe am bo da ginnig deoc’h ur wech all en un embannadur all.\nNe blij ket din brezhoneg ar re a sav ur yezh chimik diazezet war tra vev ebet, ken diwar froudennoù spered, galianeg, hengeltieg ha me ‘oar-me."\n▲

'''Oberennoù graet war dachenn ar skrivañ brezhonek :'''\nAdtapet diwar « https://br.wikipedia.org/wiki/Dibar:MobileDiff/1809168 »


Postet d'an 01/12/2020 - Pennadoù\nEn Izelvroioù eo bet savet an den a 43 bloaz, o chom e Breizh-Uhel abaoe ugent vloaz. “En ur rannvro nepell eus Bro-Alamagn hag eus kêr Appeldorn, ur vro plijus ha digor d'al levezonioù estren. Er skol eil derez em eus kroget da zeskiñ yezhoù european all. Staget em boa ivez gant seniñ sonerezh d'ar mare-se : an delenn geltiek, ar fleüt iwerzhonat, biniou Bro-Galisia, an ocarina.” Gant e familh en doa gweladennet Iwerzhon, Bro Skos ha Breizh. “Pa oan seitek vloaz on aet d'ar Skol-Veur, da gentañ da studiañ an istor ha goude istor ar yezhoù keltiek en Utrecht hag e Skol-Veur Leiden. C'hoant ‘meus bet da zizoleiñ ar yezhoù keltiek a-vremañ ivez. Iwerzhoneg hag un tamm kembraeg am eus desket mui pe vui. Evit tremen ur bloavezh en estren-vro, ar studierien all a veze boas mont da Iwerzhon pe da Gembre... Me 'meus soñjet e vefe ur mennozh brav mont da beurzeskiñ galleg ha deskiñ brezhoneg e Breizh”.


Atalieroù Skolaj Diwan 44 – Radio Kerne\nCategory: Atalieroù Skolaj Diwan 44\nKleub Radio e Skolaj Diwan Sant-Ervlan\nAozet e vez kleuboù liesseurt e Skolaj Diwan 44 evit ar c’hlasadoù 6vet ha 5vet. Ar bloaz-mañ, hag evit ar wech kentañ, ez eus bet kinniget dezho sevel un abadenn radio ! Unan wir, gant atersadennoù, tabutoù, c’hoarioù, sonerezh, ar meteo, “jingleioù”, … Ijinet, skrivet hag enrollet eo bet pep tra gant ar skolajidi hag ar skolajiadezed. Frammet eo bet gant o c’hasourien, a-drugarez da alioù fur Marianne. Distoufit ho tivskouarn !!\nEn abadenn gentañ e vo klevet :\n– Un tabut war an dic’hoadañ gant Bleuenn C., Dounia, Liam, Tudual ha Morgan\n– Ar meteo gant Yul, Laouen ha Fleur-Lou\n– Atersadennoù diwar-benn ar c’hovid er skolioù gant Rafaelle ha Maiwenn\n– Sketch farsus Ewen ha Milan\n– Ur c’hoari war an Istor gant Youenn ha Loig\n– Atersadennoù war ar vicher levraoueger.ez gant Yuna, Maelenn ha Laia\n– Ur gronikenn diwar-benn AC/DC gant Louis\n– Ur c’hoari war ar geografiezh gant Noah. Ar jingle ‘zo bet savet gant Lilou ha Tissem, an tonioù sonerezh a zo kinniget gant Louis hag ar bruderezhioù ‘zo bet ijinet gant Bleuenn D.G., Mirra ha Lou-Ann.\nEn eil abadenn e vo klevet :\n– Un tabut war an heskinerezh reizhel gant Bleuenn C., Dounia, Liam, Tudual ha Morgan\n– Ar c’heleier farsus gant Yuzael ha Gwezenn – Atersadennoù diwar-benn dinell ar skolaj gant Jeanne ha Lilia\n– Sketch farsus Gwendal\n– Mikro-riblen Maïwenn ha Lili\n– C’hoari war an trouzioù Camille ha Lila\n– Atersadenn un ijinour war an endro gant Tafaenn ha Gwendal\n– Sketch farsus Tudeg hag Elouan\nAr jingle ‘zo bet savet gant Lilou ha Tissem, an tonioù sonerezh a zo kinniget gant Tudeg ha Maiwenn hag ar bruderezhioù a zo bet ijinet gant Bleuenn D.G., Mirra ha Lou-Ann.


Skeudenn eus Chicago, tennet gant ul loarell\nChicago (distaget: [ʃɪˈkɑːɡoʊ]) a zo ur gêr eus Stadoù-Unanet Amerika, en Illinois. An trede brasañ kêr eus ar vro eo gant 2 707 120 a annezidi e 2011, hag 8 711 000 a dud gant ar bannlevioù. Emañ lec'hiet e norzh ar Stadoù-Unanet, er reter d'ar stêr Mississippi.\nGeografiezh[kemmañ | kemmañ ar vammenn]\nAr Willis Tower\nChicago eo an trede kêr vrasañ er Stadoù-Unanet, goude New York ha Los Angeles, hag ur penn-ahel ekonomikel pouezus. Ur mor a dourioù uhel a ziskouez ar Cental Business District (CBD), pe karter an aferioù. Tri eus tourioù uhel Chicago a zo e-touesk 20 tour uhelañ er bed : ar John Hancock Center (344 metrad uhelder), an Aon Center (346 metrad uhelder) hag ar Willis Tower (442 vetrad uhelder). Chicago en em led war 47 km war mervent ribl ar stêr eus al lenn Michigan.\n"Windy city" (kêr an avelioù) eo lesanv kêr Chicago abalamour ma vez avelioù kreñv enni a-hed ar bloavezh.\nKreiz-kêr Chicago diouzh noz\nChicago eo ar greizenn trenoù gentañ. Kalz a genwerzh a vez graet, ur penn-ahel greantel pouezus eo (govelerezh, metalouriezh, kimiezh, moullañ, agrovouedel, elektronek, hag all) hag unan eus ar marc’hadoù bedel brasañ e-keñver hadoù ha chatal.\nRannet eo Chicago e tri c’harter bras : an norzh (kentoc’h tiez ha tourioù evit lojañ), ar c’hornôg (lodenn greantelaet) hag ar su (karterioù evit lojañ). Bez' emañ ivez ar c’hreiz-kêr, "the loop" (ar c’helc’h). War-bouez un nebeud kilometradoù aod riblet gant greanterezhioù, tost an holl aodoù a zo implijet evit an amzer vak (mirdioù, aodoù ha gourliorzhoù). Savadur an tour-uhel amerikan kentañ e 1885 en deus merket ganedigezh skol Chicago, an dudennoù skouerius o vezañ Louis Sullivan, William Baron Jenney, Daniel H. Burnham, Frank Lloyd Wright ha Mies van der Rohe. Ar Sears Towers, 110 estaj, a zo bet e-pad pell an tour brasañ er bed, a-raok bezañ distremenet gant tourioù Petronas (452 metrad uhelder) e Kuala Lumpur.\nAr Field Museum\nMirdioù bras a zo e Chicago, an Art Institute of Chicago (1879) da skouer, unan eus ar mirdioù amerikan pouezusañ en arzoù-kaer, pe c’hoazh, ar Field Museum of Natural History (skiantoù naturel ha skiantoù ar vuhez diwar-benn an den). Laz-seniñ simfoniek Chicago, krouet e 1891, a zo anavezet e-giz unan eus ar re wellañ er bed. Kêr-benn ar blues eo Chicago: eus stadoù ar su e oa deuet kalz a sonerien evit klask muioc’h a arvesterien.\nE 1673, an ergerzhourien c’hall Jacques Marquette ha Louis Jolliet a zizoloas an dachenn e-lec’h m’emañ Chicago staliet bremañ, ur c’hantved a-raok ma krogfe an dud da erruout evit staliañ kêr. E 1848, kleuzadenn kanol an Illinois ha donedigezh an hentoù-houarn a aotreas brasadur ar gêriadenn, setu perak e teuas kalz a dud da chom enni.\nE-kerzh ar berzh (1919-1933), Chicago a zeuas da vezañ brudet gant al laerien hag al lazherien, Al Capone o vezañ an hini anevezetañ.\nKalz labourioù a zo bet graet evit adnevesaat karterioù a zo.\nGevellet eo Chicago gant eizh kêr warn-ugent. Kalz anezho a zo, evel Chicago, eil kêr o bro. Ul lodenn all zo kêrioù pennañ o bro, met ez eus deuet diouto kalz divroidi da Chicago.\nAccra Ghana 1989 Amman Jordania 2004 Aten Gres 1997\nBeograd Serbia 2005 Birmingham Bro-Saoz 1993 Bogotá Bolivia 2009\nBusan Republik Korea 2007 Casablanca Maroko 1982 Delhi India 2001\nDurban Suafrika 1997 Gaillimh Iwerzhon 1997 Göteborg Sveden 1987\nHamburg Alamagn 1994 Kyiv Ukraina 1991 Lahore Pakistan 2007\nLuzern Suis 1998 Kêr-Vec'hiko Mec'hiko 1973 Milano Italia 1973\nMoskov Rusia 1997 Osaka Japan 1973 Pariz Frañs 1996\nPetah Tikva Israel 1994 Praha Republik Tchek 1990 Shanghai Sina 1985\nShenyang Sina 1985 Toronto Kanada 1991 Vilnius Lituania 1993\nVarsovia Polonia 1960\nBraswel eus Chicago\n↑ Roll meneget war Chicago Sister Cities International Gwiriet e Kerzu 2012.\nAdtapet diwar « https://br.wikipedia.org/w/index.php?title=Chicago&oldid=2000744 »\nKemmoù diwezhañ degaset d'ar bajenn-mañ d'an 20 Mez 2022, da 00:57.


War ober e vez desket - Diwan Gwened\nGouzout hiroc’h war « BUHEZ AR C’HLASOÙ » 20 a viz Here 2014\nSetu un nebeud pleustradennoù sevel tiez diwar ijin ar vugale ha diwar tiez anavezet ganto. Anv zo bet ur wezh da vrassevel tres ar skol ivez. Etre ijin ha frammoù gwir omp deuet a-benn da adkavout lec’hioù eus ar skol er maketennoù savet. Ouzhpenn an ampartiz e oa ret d’ar skolidi kaout ur sell ledan war ar savadurioù, teirventek pe blaen, a zo tro-dro dezho, bezañ gouest da sevel diwar o c’houn ha bihanaat ar bed gwir.\nSetu fin ar bloavezh skol\nSetu fin ar bloavezh skol. Emañ ar vugale CM2 o c’hortoz o spilhennig roet e-pad ar c’hermes. Un arouez eo evit… Lenn pelloc’h\n5 a viz Gouere 2013


Le Maitron : un istor pobl eus stourmoù ar vro – Dispak\nPublished on 01/02/2021 27/05/2021 by Tudi Crequer\nIstorourien hag istorourezed zo a laka ac’hanomp da zaremprediñ tud vunut ar stourmoù bras. Kroget eo al lec’hienn internet Le Maitron gant e dro Vreizh. Bemdez abaoe bloaz e vez roet deomp da anavezout istor ur stourmer·ez eus al luskad micherour ha sokial.\nO verdeiñ e donvor al lec’hienn Le Maitron e kerzhomp a stourm da stourm, a zispac’hoù da doulloù-bac’h, a zilennadegoù kollet da vanifestadegoù. Ur santad iskis a sav en den o lenn Le Maitron. Peurliesañ eo dre istor an dud-veur e vez roet deomp da gompren an Istor : ar Rouan·ez·ed (abadennoù Stephane Bern zo arouezus eus kement-se), ar Vrezelourien ha brezelourezed (na pet film pe levr zo bet diwar-benn Churchill ?), ar Brezidanted ha Prezidantezed (n’oc’h ket aet skuizh gant ar sujedoù ha kelaouadoù diniver diwar-benn Charles de Gaulle ?). Le Maitron a ro deomp da gompren ez eus miliadoù a stourmoù bihan o tregerniñ e teñvalijenn an Istor.\nC’hoant hoc’h eus da c’houzout hiroc’h diwar-benn stourmerien ha stourmerezed Brezel Spagn ? C’hoant hoc’h eus da c’houzout gant piv e oa bet skrivet “Bevet an anarkouriezh” war mogerioù Naoned e 1915 ? Pe c’hoazh e fell deoc’h ober anaoudegezh gant ur venelourez eus deroù an 20vet kvd ? E-mesk kantadoù a istorioù all, kit ‘ta neuze da lenn buhez Edouard Le Penn, Jules Lepetit, ha Josette Korneg. N’anavezit ket anezho evit poent ? Ar c’hontrol a vefe souezhus na petra ‘ta.\nLe Maitron : degas da soñj an “dud disoñjet“\nE 1964 e oa bet embannet kentañ “Geriadur al luskad micherour ha sokial” kenurzhiet gant Jean Maitron. Un nebeud bloavezhioù a-raok, an istorour-se hag a studie an anarkouriezh a oa kroget da skrivañ fichennoù biografek diwar-benn sindikalourien ha sindikalourezed, dilennidi ha dilennadezed, prederourien ha prederourezed, stourmerien ha stourmerezed eus an tu kleiz pe e vefent brudet pe dianav. Adalek deroù ar raktres eo bet kaset al labour-se a-stroll. Ouzhpenn 500 skiantour.ez, kelenner.ez, ha studier.ez o deus kemeret perzh ennañ. Hiziv an deiz, deuet eo Le Maitron da vezañ geriadur brasañ Europa gant 43 levrenn ha 110 000 fichenn viografek.\n“Adkavout istor an dud disoñjet gant an istor\ndindan teir linenn”\n– Jean Maitron-\nWar France Culture e tisplege Jean Maitron petra e oa ar geriadur-se evitañ.”Ar geriadur a zo un ober a feiz, oberenn ar stourmerien. C’hoarvezout a ra din, diouzh noz, kemer ar geriadur ha digeriñ anezhañ, ne vern e peseurt pajenn ha kavout evel-se istor unan bennak disoñjet gant an istor, e teir linenn. Bevet o deus, stourmet, marvet – a-wechoù digalonekaet-mik -, met hiziv, n’int ket marvet evit mann, peogwir emañ, e chomo hag e vevo o buhez skouerius a-drugarez d’ar geriadur-se”\nRenabl istorioù munut a Vreizh\nAbaoe bloaz bremañ eo krog strollad istorourien hag istorourezed kevredigezh rannvroel Le Maitron d’ober un dro Vreizh ha da lakaat war wel fichennoù biografek stourmerien ha stourmerezed ar vro – war ar pemp departamant – ! Kontet e vez deomp neuze istorioù tud anavezet ganeomp (Gilles Servat, René Vautier, Joséphine Penkalet, Francis ar Ble) met dreist-holl re an dud vunut.\nO istorioù a gont deomp un istor digreizennet eus an Istor, o vont eus fichenn Jean Guérillon, genidik eus Il-ha Gwilen, rezistant en FFI anezhañ, da hini Louis Maretheux, paotr e vil-vicher, stourmer sokialour ha frañmason, a-enep taol-Stad an 2 a viz Kerzu 1851. Rediet e oa bet hennezh da vont d’an harlu da Jerzenez ha Gwernenez e-mesk tud a-seurt gant Victor Hugo. Kantreal a reer eus an Dispac’h bras da gumun Pariz –Emile Couturier, sokialour e Brest, enebour an Eil Impalaerezh – eus Landerne da Aljeria – Marie Perrot, rezistantez, kazetennerez, kannadez.\nIstorioù bihan ha souezhus zo da gaout ivez evel hini Jean Dufin, livour eus Landreger, kondaonet gant lez-varn Lannuon da 6 devezh toull-bac’h ha 16 lur taol-kastiz evit bezañ dispaket komzoù reveulzi a-enep da diegezh ar Vourboned, betek mont da huchal “Bevet Napoleon II !”\nKontañ an istor a-live den\nE Breizh e vez kaset ul labour damheñvel da hini Le Maitron gant tiez-embann zo evel Skol Vreizh, Al Liamm, Yoran Embanner, pe Presses Populaires de Bretagne. A-drugarez dezho e c’haller lenn istorioù Glenmor, Anna Breizh, Anjela Duval, Xavier Grall pe Emil Masson dija. Ret eo menegiñ labour an istorour Lionel Henry ivez, skrivet gantañ Geriadur biografek an Emsav pe levrioù Lukian Raoul ha Francis Favereau diwar-benn skrivagnerien Breizh.\nDiwar skouer Howard Zinn e oa deuet er-maez warlene Istor poblek Breizh ha gwelet e vez e ra berzh muioc’h-mui an emzalc’h labour-se : kontañ an istor a-live den. Skrivet hor boa : Hep istor, Breizh ebet. En ur mod all e c’heller lavaret : Hep istor, stourm ebet. Evel ma lavare Jean-Maitron : renabl an istorioù bihan a ro kement a enor hag a nerzh da “oberenn ar stourmerien“.\nAbaoe 2019, emañ ivez renablet an holl bennadoù a denn deus Breizh war lec’hienn BCD :\nKit ‘ta da lenn hiroc’h neuze gant Le Tour du Maitron Bretagne\nIstor, MemorAnjela Duval, Breizh, Francis Favereau, Glenmor, Howard Zimm, Istor, Le Maitron, Lukian Raoul, Micherour, Pobl, Poblek, Sokial, Stourm, Stourmoù, Xavier Grall\nPrevious Previous post: HIIT #03 Sport er gêr, gant ur gador hag un troad skubellenn !\nNext Next post: Drolat gouel Sant Padrig en Iwerzhon adarre


Kaozeal:Channel Islands - Wikipedia\nChannel Islands eo an anv hollek roet da Jerzenez, hag all. Bianchi-Bihan 12 Gou 2011 da 15:19 (UTC)\nE saozneg, ya, ha kement-se a c'haller lenn amañ. Met peurvuiañ ne reer ket gant an anvadur-se e brezhoneg evit an Inizi angl-ha-norman, din da c'houzout, ha n'eus skouer ebet eus implij an anvadur saoznek-se (evit an inizi-se) e pennadoù brezhonek hor Wikipedia. --Llydawr 12 Gou 2011 da 15:49 (UTC)\nPa weler an niver a anvioù divrezhonek a zo er wikipedia brezhonek e kredan n'haller ket ober evel pa ne vije nemet brezhoneg er bed: Lev Tolstoy (ha n'eo ket Leon), Herakles, São Pedro (ha n'eo ket Sant Pêr), South Dakota , Bouches-du-Rhône, ha miliadoù a re all... Menegiñ an anvioù e yezhoù hon amezeien (hag en un nebeud yezhoù all c'hoazh) zo tra ret ha dereat en un holloueziadur. Bianchi-Bihan 12 Gou 2011 da 16:13 (UTC)\nYa, dereat eo o menegiñ evel ma reer amañ. --Llydawr 12 Gou 2011 da 20:34 (UTC)\nAdtapet diwar « https://br.wikipedia.org/w/index.php?title=Kaozeal:Channel_Islands&oldid=1006229 »\nKemmoù diwezhañ degaset d'ar bajenn-mañ d'an 12 Gou 2011, da 20:58.


ha pa - Wikeriadur\nSavet diwar an div stagell ha ha pa.\nha pa /(h)a.pa/\nGant an doare-divizout gallus :\nHa pa gomzfen ac'hann da warc'hoazh ar beure ne c'hallfen ket dont a-benn da laret holl. — (Fañch an Uhel, Kontadennoù ar Bobl/1, Al Liamm, 1984, p. 30.)\nMar rofe an Aotrou Doue ur bugel din, ha pa rankfen genel gantañ un naer, pe un touseg, ne rafen ket forzh. — (Fañch an Uhel, Kontadennoù ar Bobl/1, Al Liamm, 1984, p. 275.)\nHa pa ven kant vloaz o labourat amañ noz-deiz ne rafen ket an hanter al labour. — (Fañch an Uhel, Kontadennoù ar Bobl/2, Al Liamm, 1985, p. 65.)\n... ha pa larfec'h dezhañ mont da gas ul lizher dar Baradoz — (Fañch an Uhel, Kontadennoù ar Bobl/3, Al Liamm, 1988, p. 178.)\nHa pa werzhfen holl kement am eus, ... n'am bo biken tri mil skoed ! — (Fañch an Uhel, Kontadennoù ar Bobl/3, Al Liamm, 1988, p. 214.)\nMouez ar mezvier zo enni [er votadeg] kement a bouez hag hini n'eus forz piou, ha pa vefe ar mestr-skol, pe ar person !... — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 38.)\nPatern. — [...] ; rak se, deuit davedon kenta ma c'helloc'h adarre ha pa vefe emberr e vefe ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 46.)\n... ha pa ve merc’h ur pilhaouer e ve, ez pezho anezhi evit pried, mar fell dit he c’haout. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 11.)\n... o goulenn o devezo, ha pa ve diaes-bras. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 96.)\n— « [...], dont a raio e-unan d' am c'haout, ha pa na fellfe ket dezhañ. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 165.)\nPaotr a-walc'h out, ha pa ne greskfes tamm ebet ken. — (Jules Gros, Le trésor du breton parlé Deuxième Partie, 1970, p. 392.)\n... ha pa ne ve ken ... — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 2.) ; Gwelout paneveken\n« Klev 'ta, Kourtez, cherompi a zo bet graet ivez d'az fri, met ha pa vefe daouhanteret, moarvat e van awalc'h dioutañ da vountañ el lec'h m'ouzout ! » — (Jarl Priel, Va Zammig Buhez, Al Liamm, 1954, p. 30.)\n— « ... Ha, ma ne gredit ket ac'hanon, ingal eo din, rak va forn a zo leun, ha pa vefe goullo e vefe leun-tenn, memes tra, evidoc'h, Chann, hag evidoc'h, Katell !... » — (Jakez Riou, An Ti Satanazet, Skridoù Breizh, 1944, p. 90.)\nGant an doare-divizout dic'hallus :\nLod a lavaro dign marteze e tlichenn beza eat var ho lerc'h, ha pa ne viche bet ken nemed evit lavaret da Baol Inisan beza var evez pe kemeret an teac'h, rak oat erru varn-han. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 33.)\nHa pa vijec'h ken du hag ar mouar\nGwenn-kann oc'h d'an hini ho kar\nPeder dimezell wenn, ha pa rafe glav kement ha mein, ne rafe takenn war o c'hein? -Bronnoù ar vuoc'h. — (Jules Gros, Le trésor du breton parlé Deuxième Partie, 1970, p. 334.)\nesperanteg : spite ke (eo)\ngalleg : même si (fr) , quand bien même (fr)\nindonezeg : kalaupun (id)\nsaozneg : even if (en)\nspagnoleg : aun cuando (es)\nvietnameg : mac du (vi)\nAdtapet diwar « https://br.wiktionary.org/w/index.php?title=ha_pa&oldid=324250 »\nKemmoù diwezhañ degaset d'ar bajenn-mañ d'an 15 Kzu 2021, da 12:40.


Skoed ardamaez nerzhioù difenn Iwerzhon.\nAn Irish Army, berraet en Army (Iwerzhoneg: an tArm), a vez graet eus nerzh lu douar lu difenn Iwerzhon Republik Iwerzhon krouet e 1924. E miz Mae 2016, tro 7300 paotr ha plac'h a oa engouestlet en Irish Army. Rannadurioù lec'hel al lu a vez graet dre ziv vrigadenn.\nMa chom pal pennañ an aozadur da zifenn ar vro ha da zegas surentez war an tiriad, abaoe 1958 an an tArm a gemer perzh alies en oberiadurioù evit difenn ar peoc'h dre ar bed. A an tArm a gemer perzh ivez e strolladoù difenn Europa. An nijlu An tAerchór hag ar morlu tSeirbhís Chabhlaigh a ro harp d'an Irish Army e-pad an oberiadurioù-se.\nAdtapet diwar « https://br.wikipedia.org/w/index.php?title=Irish_Army&oldid=1934115 »


Accueil / À la Une / Kemmoù an hin hag o fouez en Breizh\nAuguste Le Roux 5 décembre 2018\nGoude milionoù a vloavezhioù e oa deuet ur c’hempouez etre hon bed, (ar blanedenn gant an douar, an dour hag he boudoù), hag an heol stivell an nerzh. Diazezet dre vras eo bet hon bed e kreiz ar c’helc’h bras e-lec’h m’emañ ar blanedenn o treiñ, gant an aer en hanter-etre. Ijin kreñv an dud en deus tamm-ha-tamm, dreist holl e-pad an daou gantved diwezhañ, distabilaet ar c’hempouez-se gant e oberoù kreñv, ha kreñvoc’h, drastusoc’h e vez bemdez !\nDa heul kemmoù an hin zo kresket an derez-gwrez en Frañs eus 1,5 °C etre 1960 ha 2010. Degas a ra cheñchamantoù, da Vreizh ivez. Gant ar skorn o teuziñ, war ar penn-ahelioù hag er menezioù uhel e vez ar mor oc’h uhelaat (2 vilimetrad/bloaz, pe ugent santimetrad en ur c’hantved) hag ar stêrioù dour dous a vez o tisteraat… Dav eo d’al loened ha d’al loenedigoù en em ober ha kreskiñ o niver pe koazhañ ha mervel… Ar gwall amzerioù a vez o washaat (glav hag avel) er goañvezhioù (El Niño), hag en hañvezhioù. An tommderioù hag ar sec’hor a bad pelloc’h, ar mor a vez o krignat an aodoù douaroù blot. Ar savadurioù zo en arvar da vezañ liñvet pe beuzet gant ar mor… Ha diwar an douaroù bet beuzet, an dourioù tapet eus puñsoù a-rez ar mor e kaver bremañ dour sall.\nUr gwir bouez war Breizh en deus ar cheñchamant hin e-lec’h ma vez lavaret e oa kempouezet mat an hin gant ur geidenn temperadur 15+/-15 °c, ha dour-glav 800+/- 400 mm/bloaz. Diaesterioù a vo : en douaroù labour, evit eostiñ plant glas ha plant greuniet (maiz, edoù) ; da sevel chatal er c’hoadoù hag el lanneier, er pradoù geot, hag en douaroù gleb pinvidik a loenedigoù ; gant stêrioù ha gwazhioù o tisteraat e ya war greskiñ an dour sall en aberioù ar pezh a zegas kemmoù evit ar plant, al loenedigoù, ar pesked hag an evned. Tommoc’h e vo ar goañvoù, hag astennet e vo an amzerioù heoliet en hañv ha diwar se e vo kresket amzer an douristelezh, marteze e teuio da vat gwiniegi en Breizh a-bezh. Ur cheñchamant e vefe ivez e-keñver an dispign tredan, nebeutoc’h er goañv, muioc’h en hañv evit freskaat an aer war an hentoù, rak an ter-bitum a vo teuziñ, an houarn oc’h astenn er pontoù…\nKomzoù levezonet gant labourioù ar GIEK pe SESH (Strollad Etrebroadel Skiantourien an Hin).\nPartager la publication "Kemmoù an hin hag o fouez en Breizh"\nBreizh bretagne climat endro environnement Hin\t2018-12-05\n> Auguste Le Roux


Pajenn:Morvan - Buez ar Zent, 1894.djvu/451 - Wikimammenn\nPajenn:Morvan - Buez ar Zent, 1894.djvu/451\n28 a Even\nsant leon, pab\nez euz komzou kaer ha dudiuz divar benn ar c’halloud o deuz ar pabed var ann holl gristenien. « — Kement Iliz zo er bed, eme ar Zant, da lavaret eo ann holl dud fidel, a renk beza a-unan gant Iliz Rom, abalamour houma eo Mestrez ann holl Ilizou all. »\nSant Irenee a oue lakeat d’ar maro evit ar feiz enn amzer ann impalaer Septim-Sever. He verzerenti a erruaz er bloaz 202, ha var a gounter, e oue merzeriet asambles ganthan betek naontek mil gristen.\nSant Irenee ne ehane da ober brezel da fals kredennou ann heretiked ; mes ann dra-ze ne vire ket outhan da garet ann heretiked ho-unan. Karit ive bepred ar bec’herien enn eur gasaat ho fec’hejou hag enn eur goundaoni ho dizursiou. Red e d’ehoc’h ato kaout truez ouz ho nesa, n’euz fors pe he gorf pe he ene a velit enn eur stad reuzeudik. Dreist holl, p’her guelit dallet gant ann diaoul, pedit Doue da skleraat he spered, ha grit, a hent all, kement zo enn ho kalloud evit ober d’ezhan chench buez.\nann eizved var ’nn ugent a viz even\nSANT LEON, EIL EUZ ANN HANO, PAB\nAr zant-ma a ioa ganet er Sisiil ha mab da eur medisin. He dad hen lakeaz abred var ar studi, hag o veza m’en doa eur spered lemm, e teuaz da veza habil e berr amzer. Mes he vertuz a ioa c’hoaz treac’h d’he zeskadurez. He natur vad hag he zoare vrao a blije d’ar bed, ha setu perak ive ar bed ne espernaz netra evit gounit he galoun. Mes hen n’en doa ken ioul nemed da labourat evit gloar Doue ha silvidigez ann eneou, hag abalamour da ze e reaz fae var ann holl fortuniou kaer a ginniget d’ezhan, hag ez eaz da velek.\nO veza belek, e oue karget da genta da zastum ha da ingala ann arc’hant a zave ar gristenien entrezho evit maga ar beorien. Kement a druez en doa ouz ar re-ma ma’c’h\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/451&oldid=137661 »


En hani a gâr Jesus a zeli montein guet-ou ar er halvar, ha souffrein inou guet-ou - Wikimammenn\nEn hani a gâr Jesus a zeli montein guet-ou ar er halvar, ha souffrein inou guet-ou\nJ.-M. Galles, 1829 (p. 209-213)\n◄ Ag er mercheu ag er gùir santeleah En hani a gâr Jesus a zeli montein guet-ou ar er halvar, ha souffrein inou guet-ou Ret-é, ér souffranceu, souplein édan volanté Doué ►\nUIRHIÉS GLORIUS VARI.\nÉ pehani é considérér buhé ha vertuïeu er Uirhiés santel, a oudé en amzér ma uélas hé Mab divin é rein é oêd hac é vuhé ar er halvar, beta en dé a hé Assomption.\nEn hani a gâr Jesus a zeli montein guet-ou ar er halvar, ha souffrein inou guet-ou.\nJESUS a vont ar er halvar. Deit, me mab, ean hun houvie de vontein azé guet-ou. Mar er hâret, n’en abandonnehet quet.\nA ni a gârehai Jesus èl ma vérit bout câret, a p’en délausquehemb én é boénieu, hac a p’en da ol en dut d’en abandonnein ha d’en anjulial ?\nNe éellamb rein secour erbet dehou, mæs ahoël ni a bartageou é souffranceu én ur gaigein hun dareu guet é oêd, ha ni a reï dehou er gonsolation de uélet é omb prest de souffrein, a balamor tehou, ol er péh a jugeou a propos ordrénein.\nMæs, Guirhiés gredus, ag ér souffranceu é hemb quin é éellér rein de Jesus mercheu a garanté ? Ne éellér ehué er gobér ér repos hac ér peah ?\nMe mab, ér repos hac ér peah é ma æz rein mercheu ag er garanté-zé ; mæs ne éellér jugein é ma sonn er garanté meit én amzer ag en tampest hac ag en affliction.\nJesus en dès laret : En hani ne zoug quet é groéz ha n’em héli quet, ne éel quet bout men disciple.\nHui a zeli enta sellet èl déieu eurus er-ré é péré e hoès occasion d’andur un dra-benac a balamor tehou.\nUn nombre bras a grechénion ne gârant calz en obérour mad-cé meit a gaus d’er-péh ou dès receuet guet-ou, hac a za de vout haval doh en amiet ag er bed-men péré ne gârant meit a gaus d’er vad a rér dehai.\nInd a lar é cârant Jesus a greis ou halon ; neoah n’ou dès chet er hourage de chomme dihun guet-ou un ær ér Jardrin ag é agoni.\nInd a bromet én en hélieint partout, memb d’er marhue ; mæs en eune ag er souffranceu a oanna imbèr ou haranté, ha ne héliant mui Jesus meit a bêl.\nAveit oh-hui, me mab, mar câret Jesus, hui a gârou é groéz ; ha mar èr hâret a greis hou calon, hui a guemérou a greis hou calon ol er hroézieu a zegassou deoh.\nEn hani n’en dé quet forcet, èl Simon a Cyrène, de zouguein croéz Jesus, hac a bartage a volanté vad er vistre a oai bet presantet dehou ar er halvar, chetui en hani a gâr véritablemant Jesus.\nEn tan ag en trebille a approuve en eur ag er garanté ; ean er purifie hac el laca de vout parfætoh.\nJesus en dès bihuet én dareu. A deli a ret-hui bout ingorto a vihuein ér pligeadurieu ?\nUr gùir grechén a zou un dén péhani hum règle ar Jesus é souffrein, é verhuel, ha marhue doh er groéz.\nHui er have quen digne de vout câret, a pe chonget ér souffranceu en dès anduret dré garanté dohoh. Ah ! péguement ne zeliét-hui cârein er péh el laca de véritein hou caranté, er souffranceu-zé memb é péré n’hou laca de vout lodec meit rac ma hou câr !\nTud prenet dré er groéz a zeli sellet er groéz èl ou gloër hac ou fartage.\nJesus n’en dé antréet én é hloër meit dré en hènt ag er souffranceu. N’en dès chet bet un hènt aral aveit-on nac aveit er Sænt. Ret-é ma quêrhéoh dré z’ou mar vennet arrihue ér memb eurustet.\nO Guirhiés, mam un Doué ! mar e hoès anduret quement a souffranceu, mar e hoès ou estimet quement, é ma rac ma câret Doué mui eit ol er Vartyret é, mui eit ol er Sænt assamble.\nSecouret-mé, dré hou intercession, de zoug er victoër ar men delicatesse, ar me zinerdæt doh er boén, ar en horreur e mès a hanan me hunan doh er groéz, eit ma teï me halon, me speret hac ol er péh a zou énan de brouvein d’em Doué e mès caranté doh t’ou.\nHui a zou bet er santellan ag er Guirhiéset, ha neaoh en affligettan a nehai. Me goussant bout lodec én hou souffranceu, meit ma vein lodec en hou caranté.\nGroeit ma cârein croéz Jesus, ma laquein me fligeadur ér groéz, eit ma vou Jesus ar er groéz, én ær a me marhue, me nerh ha me honsolation.\nPenaus, én effet, é éellehet-hui, én ær ag er marhue, boquein guet confiance d’er grucifi, mar e hoès bihuet èl unan a zou annemis d’er groéz ?\nEn ær ag er marhue, é léh bout fàchet a vout bet liés ar er groéz, hui a garehai bout bet perpet staguet doh t’hi ; rac hui hou pehai bet perpet en avantage de vout haval doh Jesus én un dra é péhani é vèn surtout ma vèr haval doh t’ou.\nMe mab, mar doh exposet de vout dispriset, goal-drætet, persécutet én ur fæçon cruel, ha mar anduret tout en dra-zé a volanté vad, guet patiantæt, guet courage, me ùélehai énoh ul limage caër a Jesus.\nHa m’hou cârehai, me mab, hoah mui eit n’hou câran ; rac, èl ma véoh havalloh doh Jesus, hui a véritehai gùel bout câret guet hou mam.\nO me mam ! er péh a reï deign bermen courage ha consolation, a vou chongeal é tougan me hroéz guet Jesus hac aveit Jesus ; mæs, ér memb amzér, péh avantage aveit-on éellein chongeal penaus me stad ha men dispositioneu a dennou arnan, én ur fæçon particuliér, hou protection hac hou caranté !\nAdtapet diwar « https://br.wikisource.org/w/index.php?title=En_hani_a_gâr_Jesus_a_zeli_montein_guet-ou_ar_er_halvar,_ha_souffrein_inou_guet-ou&oldid=105847 »\nKemm diwezhañ d'an 18 Eos 2017 da 17:49\nKemmoù diwezhañ degaset d'ar bajenn-mañ d'an 18 Eos 2017, da 17:49.


Savet e voe kastell an Tarv da ziwall korn-bro Montroulez diouzh argadennoù ar Saozon, adalek 1542. Unan eus porzhioù bras Breizh e oa Montroulez en amzer-se, an trede porzh pouezusañ er vro, goude Naoned ha Sant-Maloù, ha brav e oa ar stal gant tud ar c’hornad, gant kenwerzh al lin hag al lien. Brav e oa lec’hiet Montroulez ivez, en arvor Mor Breizh, evit ober kenwerzh gant Bro-Saoz, Holland, Spagn ha Portugal.\nGant se e teue preizherien eus Bro-Saoz hag eus lec’h all da ober ar riñs war korn-bro Montroulez. E 1522 e voe lakaet an arigrap war kêr Montroulez ha devet e voe gant moraerien saoz. War atiz kêriz Montroulez e voe savet kastell an Tarv neuze, adalek 1542, evit mirout ouzh Saozon pe preizherien all da sevel pelloc’h en douaroù gant ar stêr betek Montroulez. Maer Montroulez an hini e oa “kabiten ar c'hastell”.\nVauban[kemmañ | kemmañ ar vammenn]\nE 1661 e voe perc’hennet ar c’hastell gant Loeiz XIV. En amzer-se ne oa ket a genwerzh etre Breizh ha Bro-Saoz ken, dre ma oa stegn an traoù etre ar rouantelezh saoz ha Bro-C'hall. Urzh a voe roet da Vauban da adkempenn kastell an Tarv evit ober anezhañ unan eus kreñvlec’hioù difenn harzoù ar rouantelezh. 45 bloaz e padas al labourioù. Brasaet e voe ar c’hastell da reiñ bod d’ur strollad soudarded, lakaet e voe kanolioù ennañ, savet e voe ur gegin, ur chapel, daou doull-bac’h. Dastumet e veze an dour-glav en un oglenn, evit kaout dour da evañ.\nAmzer vremañ[kemmañ | kemmañ ar vammenn]\nE 1930 e teuas buhez en-dro da gastell an Tarv, pa voe feurmet gant ar familh de Vilmorin digant ar stad c’hall a oa perc'henn warnañ. O zi-hañv e oa ar c’hastell !\nDilezet e voe adarre, hag e 1989, diwar atiz tud ha dilennidi ar c’hornad e voe roet lañs d’ur raktres adkempenn. Arc’hant a voe diyalc’het gant ar stad c’hall e 1996, ha kaset e voe ar raktres neveziñ war-raok gant Kambr Kenwerzh ha Greanterezh Montroulez. Heñvel eo ar c'hastell bremañ ouzh an hini a voe savet adalek 1689, gant greunvaen eztennet e Kalod pe en inizi all e-kichen. En em astenn a ra war ar roc’h penn-da-benn, koulz lavaret : 60 metr hed, 12 metr led ha 12 uhelder eo ar savadur ha 1 450 m² eo e c’horread.\nAdtapet diwar « https://br.wikipedia.org/w/index.php?title=Kastell_an_Tarv&oldid=1600918 »\nKemmoù diwezhañ degaset d'ar bajenn-mañ d'an 16 Du 2014, da 21:15.


Buhez ar Zent. pages 820, 821, 822. Encyclopédie Marikavel.\npages 820, 821, 822\nC'houec'hvet devez warn-ugent a viz Du\nSant Leonard a Borz-Mauris\nPorz-Mauris a zo eur gêr eus a eskopti Albenga, en Itali-Uhelan. Eno e teuas er bed Leonard, an 20 a viz kerdu 1676. Hanvet a oe Pôl-Jerom d'e vadeziant. E dad, eur c'habiten war vor, a gemeras kalz evez d'e zevel ha d'e gelen ervat.\nDa eiz vla, Pôl-Jerom a lavare bemde e rozêra. Bodan rê ive bugale e oad endro d'ezan; mont a rê gante en prosesion, hag en dizro e rê d'eze eun tammik prezegen.\nDa zaouzek vla ec'h eas d'ober e studi da Rom, ha d'e vla warn-ugent e wiskas saë sant Fransez en manati Ponticelli. Neuze e kemeras an hano a Leonard, dre anaoudegez vat evit unan eus e gerent, an evoa roët lojeiz d'ezan, eur pennad, en Rom.\nNe oa c'haz nemet avieler, pa oe grêt d'ezan prezek, epad ar c'hoaraiz, evit ar wech kentan.\n« Leonard, a lavaras unan bennak eus ar re hen c'hlevas neuze, a vezo trompilh skiltrus an Aviel. Lakat a ray eleiz a bec'herien da zizrei war hent ar zilvidigez. »\nNebeut goude e oe beleget.\nGwasan oe, e krogas ennan neuze eur c'hlenved didrue, a gasas anezan betek pal ar maro. Kaset a oe da Napl evit kaout êr yac'h ar mor, mes ne wellae tamm; kaset a oe d'e vro, mes ar paz a greske bepred, ha ne oa netra ken anezan nemet ar relegou.\nO welet n'en devoa pareanz ebet da c'hedal digant medesined an douar, en em droas ouz re an nenv, hag e prometas en em rei d'ar misionou ma teuje d'ezan ar yec'hed. Ar yec'hed a deuas, ha Leonard a oe abostol an Itali. Redek a reas anezi eus an eil penn d'egile, hag ouspen eur wech, hag e gomzou a reas vad en pep lec'h.\nEun devez ma oa en Rom, e welas eun den o vont d'e heul en eur huanadi; dizrei a reas warnan ha goulenn a reas digantan perak oa ken glac'haret.\n- Ma Zad, eme ar paourkez den, gwelet a ret en harz ho treid ar brasan pec'her a zo war an douar.\n- Ha c'houi, ma mab, eme ar zant, ho peus kavet ennon, daoust pegen reuzeudik ac'h on, eun tad hag a vezo leun a deneredigez evidoc'h.\nKas a reas anezan d'an iliz, ha goude bezan e govesaet, e roas d'ezan, en han' Doue, ar pardon eus e bec'hejou, ha levenez ar galon war ar marc'had.\nOh! ma ouvefe an dud n'eont ket da govez pe ne govesaont ket o fec'hejou evel m'eo dleet, pegement a joa a gaver oc'h ober eur govezion vat, nag a hast o dije da gemer al louzou burzudus-ze !\nEr bla 1744, Leonard a gemeras al lestr da vont da rei eur mision d'ar C'horz. En amzer-ze e oa nebeut a beuc'h etre tud an enezen. En Kastel Acqua, dreist-oll, oa spontus bezan; kêr a oa rannet en diou gostezen, ha touet o devoa en em lazan kentoc'h eget plegan an disteran an eil d'eben. Pa zigoras ar zant e vision, an holl a deuas d'e selaou, mes an holl a zigase o armou gante bemde d'an iliz. En devez divezan, koulskoude, en eur gimiadi dioute, e pedas aneze gant kement a nerz da 'n em bardoni, ma teuas a benn da denerat ar c'halonou kaletan. En em vodan a rejod endro d'ar prezeger evit 'n em vriata, ha goude an Te Deum, ec'h ejod war ar blasen, hag eno e oe devet kement tamm poultr a chome c'hoaz da lakat er fuzuilhou.'\nEn Viterb, ar zant a lavare eun devez e vije didrue an Otrou Doue en kenver ar re a laboure d'ar zul. Eur verc'h yaouank, evit ober gwap anezan, a yeas er zul war-lerc'h da labourât d'he farkeier. Kerkent e krogas enni eun drouk-bouzellou hag a lôske anezi kement ma krede e oa o vont da vezan devet en beo; youc'hal a rê : «An tan a zo ennon ! An tan a zo ennon !» He c'hamaradezed a deuas buhan da gregi enni, mes prest goude e tremenas o c'houzanv poaniou skrijus.\nEr bla 1749, Leonard a oe galvet gant ar pab Beneat XIV, evit prepari tud Rom d'ar jubile bras a dlee digeri er blavez war-lerc'h. Rei a reas e vision kentan war blasen Navon, unan eus ar re vrasan a zo en Rorn : leun-chouk oa gant an dud; ar pab e-unan a deuas peder gwech d'e selaou.\nDaou vision-all a roas c'hoaz en daou garter-all eus kêr; epad an deveziou-ze, kement kador-govez a oa er pevar-c'hant iliz a zo en Rom e oa bagadou tud en o c'hichen o c'hortoz o zro.\nLéonard en devoa eun devosion vras da Jezuz-Krist stag ouz ar groaz, ha d'e vamm, ar Werc'hez santel.\nBemde e rê hent ar groaz.\nMervel a reas en Rom, ar 26 a viz du 1751, oajet a bevarzek vla ha tri-ugent : « Koll kalz hon deus grêt, a lavaras ar pab, pa zigasjod d'ezan ar c'helou eus e varo, mes bezan hon deus eun difennour muioc'h dirak Doue. »\nPi IX a lakas e hano war roll ar zent, an 29 a vezeven, 1867.\nNa re ês, na re diês\nEvit kaout ar pardon eus ar pec'hejou, daou dra a zo bet red a holl viskoaz : kaout keun aneze ha kaout eur mennoz start d'en, em viret dioute en amzer da zont.\nOuspen-ze, abaoue m'eo bet Jezuz-Krist war an douar, evit kaout ar pardon eus ar pec'hejou, eo red o c'hovez d'eur beleg hag eu deus galloud da rei an absolven aneze.\nAr pardon, en doare-ze, a zo eun dra ha n'eo na re ês na re diês da gaout.\nI. — Ar pardon n'eo ket re diês e gaout. Ma vije bet red, evil bezan pardonet gant an Otrou Doue, kinnig d'ezan en sakrifis eun ejen, pe eun oan, pe eur c'houblad turzunelled, pe eur c'hroueriad gwiniz hepken, petra o dije grêt ar beorien ?\nMa vije bet red, evit bezan pardonet gant an Otrou Doue, yun epad eiz de dioustu, diwar bara ha dour, petra o dije grêt ar glanvourien ?\nA drugare Doue, ne c'houlenner netra evelse; n'eus nemet anzav d'ober, hag an dra-ze n'eo na koustus evit ar yalc'h, na poanins evit ar c'horf.\nII. — Ar govezion a zo eun dra ha n'eo ket re diês; eun dra eo ive ha n'eo ket re ês.\nMont da lavaret d'eun den, n'hon deus anaoudegez ebet anezan, kouls lavaret, ar pez ne lavarfemp ket d'hon mignoned brasan, na zoken d'hon mammou, n'eo ket ken brao-ze. Tenn eo mont da govez. Anez-ze. ne vije ket kement a dud o pellât diouz ar gador-govez, hag o chom heb anzav o fec'hejou, pa dostaont outi. Tenn eo en em damall. Er govezion, n'eo ket ar c'horf a zo kastizet, nag e skianchou; ar volonte 'n hini zo en pinijen. Ha dleet eo e vefe an treo evelse, p'eo gwir hi eo he deus grêt an droug. Ar c'horf hag e skianchou ne oant nemet he servijerien.


Eleonora di Garzia di Toledo - Wikipedia\nEleonora di Garzia di Toledo (pe Leonor Álvarez de Toledo y Colonna e spagnoleg) lesanvet Dianora (Firenze, 1553 – Firenze, 1576), a oa ur vaouez yaouank a renk uhel, a orin spagnol, nizez da Eleonora di Toledo, a zimezas d'he c'henderv Pietro de' Medici, mab d'an dug Cosimo Iañ de' Medici, hag a voe krouget gantañ.\nLeonora di Toledo\nGanet e oa e lez Firenze e miz Meurzh 1553. Merc'h e oa d'an dug García Álvarez de Toledo y Osorio, pevare markiz Villafranca del Bierzo, Dug Fernandina, ha da Vittoria di Ascanio Colonna. Deuet e oa he zad da Firenze da-heul e c'hoar,Eleonora di Toledo, pa zimezas d'an dug Cosimo Iañ de' Medici, ha karget e oa he zad d'ober war-dro kestell Valdichiana en trowardroioù. Mervel a reas he mamm, Vittoria Colonna, un toullad mizioù goude genel he merc'h, a voe savet neuze gant karantez e-ser he moereb Eleonora, dugez Firenze, e lez an dug-meur Medici, hag eno e chomas a-hed he buhez . Da 15 vloaz e voe dimezet da Pietro de' Medici, kenderv dezhi, ur mab da Cosimo Iañ de' Medici hag Eleonora di Toledo, un den feuls anezhañ, gastaouer, daou vastard dezhañ e Spagn ma oa bet kaset da gannad.\nMignonez e oa d'he c'heniterv Isabella de' Medici, ur goantenn eus ar speredekañ evelti. Evel Isabella e reas ur gwall zimeziñ, hag evelti he devoa serc'heged.\nE 1562 e varvas he moereb, E 1571 e voe eured Eleonora hag he c'henderv Pietro, hag e 1573 e c'hanas ur mab, Cosimo. E 1574 e varvas hec'h eontr, an dug-meur Cosimo. Tud a fiziañs en-dro dezhi n'he doa ket ken, ha kavout a reas skouarn Bernardo Antinori, un den a renk uhel e Firenze, hag e skoaz goude. Un darempred a voe etrezo, diskuliet en ul lizher a voe diskouezet d'he fried: hag eñ ober e soñj kaout an dizober anezhi\nKastell Cafagiollo, 25km en hanternoz da Firenze, ma voe lazhet Eleonora\nE 1576 e voe kaset gant he fried da Gastell Cafagiollo, hag eno, d'an 9 a viz Gouhere, e krougas anezhi gant roll ur c'hi. Francesco Iañ de' Medici, dug-meur war-lerc'h e dad Cosimo, a seblantas a-du gant ar muntr, ha netra ne damallas d'e vreur Pietro. Miz goude, en Eost, e varvas he mab Cosimo, tri bloaz dezhañ.\nD'ar 15 a viz Gouhere, sizhun goude, e voe lazhet he mignonez Isabella de' Medici gant he fried ivez. Adarre e seblantas an dug-meur Francesco Iañ de' Medici a-du gant ar muntrer.\nBetek-hen ne ouied ket pikol tra diwar-bouez Leonora di Garzia di Toledo, ha n'anavezed ket ar vaouez-se a weler e meur a boltred. Hiroc'h e ouzer hiziv dre ma'z eo bet studiet an dihelloù diwar-benn he c'heniterv Isabella de' Medici, ha meur a dra voutin zo etrezo o-div.\nAdtapet diwar « https://br.wikipedia.org/w/index.php?title=Eleonora_di_Garzia_di_Toledo&oldid=1929712 »\nDernière modification le 2 Gen 2022, à 21:16


Pajenn:Le Gonidec - Bibl Santel pe Levr ar Skritur Sakr, eil levr.djvu/209 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/209\nvézô gan-é-hoc’h eûz ann douar é-kreiz breûriézou Israel.\n23. E pé breûriez-bennâg é vézô eunn diavésiad, énô é rôod d’ézhan̄ hé lôd, émé ann Aotrou Doué.\nRann douar Israel étré ann daouzék breûriez.\n1. Ha chétu aman̄ hanvou ar breûriézou adaleg harzou ann han̄ter-nôz a héd hen̄t Hétalon p’az éeur da Émat, leûren Énan, harzou Damas bétég ann han̄ter-nôz a-héd hen̄t Émat ; ha tû ar sav-héol hag ar môr a vézô hé harzou, rann Dan.\n2. Ha war harzou Dan, eûz a dû ar sâv-héol bété tû ar môr, rann Aser.\n3. Ha war harzou Aser, eûz a dû ar sâv-héol bété tû ar môr, rann Néftali.\n4. Ha war harzou Neftali, eûz a dû ar sâv-héol bété tû ar môr, rann Manassez.\n5. Ha war harzou Manassez, eûz a dû ar sâv-héol bété tû ar môr, rann Éfraim.\n6. Ha war harzou Éfraim, eûz a dû ar sâv-héol bété tû ar môr, rann Ruben.\n7. Ha war harzou Ruben, eûz a dû ar sâv-héol bété tû ar môr, rann Juda.\n8. Ha war harzou Juda, eûz a dû ar sâv-héol bété tû ar môr, é vézô ar préveûdiou a rannot, eûz a bemp mil korsennad war-n-ugen̄t a léd hag a héd, hervez al lôdennou all, eûz a dû ar sâv-héol bété tû ar môr ; hag ar san̄tuar a vézô enn hô c’hreiz.\n9. Ar préveûdiou a rannot évid ann Aotrou, a vézô eûz a bemp mil war-n-ugen̄t a héd, hag eûz a zék mil a léd.\n10. Hôgen ar ré-zé a vézô préveûdiou san̄tuar ar véléien ; eûz a bemp mil war-n-ugen̄t a héd war-zû ann han̄ter-nôz, hag eûz a zék mil a léd war-zû ar môr, ha dék mil a léd war-zû ar sâv-héol, ha pemp mil war-n-ugen̄t a héd war-zû ar chrésteiz : ha san̄tuar ann Aotrou a vézô enn hô c’hreiz.\n11. Ar san̄tuar a vézô évid ar véléïen eûz a vipien Sadok, péré hô deûz miret va lidou, ha n’hô deûz két faziet pa hô deûz faziet bugalé Israel, ével ma hô deûz faziet al Lévited hô-unan.\n12. Hag hî hô dévézô da bréveûdiou, é kreiz préveûdiou ann douar, San̄t ar zen̄t, é-tâl harzou al Lévited.\n13. Al Lévited hô dévézô ivé é-tâl harzou ar véléien pemp mil war-n-ugen̄t a héd, ha dék mil a léd. Ann holl héd a vézô eûz a bemp mil war-n-ugen̄t, hag al léd eûz a zék mil.\n14. Ha na werzin̄t nétrâ anézhô, na gemmin̄t ha na zizougin̄t két préveûdiou ann douar, ô véza ma in̄t gwéstlet d’ann Aotrou.\n15. Ar pemp mil a choum war ar pemp mil war-n-ugen̄t a léd a vézô dizan̄tel, ha dileûret évit tiez kéar hag hé faboursiou : hag ar géar a vézô é kreiz.\n16. Ha chétu aman̄ hé men̄t : war-zû ann han̄tez-nôz, pemp kan̄t ha pévar mil ; war-zû ar c’hrésteiz, pemp kan̄t ha pévar mil ; war-zû ar sâv-héol, pemp kan̄t ha pévar mil ; war zû ar chûs-héol, pemp kan̄t ha pévar mil.\n17. Faboursiou kéar hô dévézô war-zû ann han̄ter-nôz, daou c’han̄t hag han̄ter-kan̄t ; war-zû ar c’hrésteiz, daou c’han̄t hag han̄ter kan̄t ; war-zû ar sâv-héol, daou c’han̄t hag han̄ter-kan̄t ; war-zû ar môr, daou c’han̄t hag han̄ter-kan̄t.\n18. Hôgen ar péz a choumô war ann héd é-tâl préveûdiou ar san̄tuar, dék mil war-zû ar sâv-héol, ha dék mil war-zû ar c’hûs-héol, a vézô ével préveûdiou ar san̄tuar ; hag hé frouez a vézô da voéd évid ar ré a zervichô kéar.\n19. Hôgen ar ré a zervichô kéar, a vézô eûz a holl vreûriézou Israel.\n20. Ann holl bréveûdiou péré a vézô eûz a bemp mil war-n-ugen̄t war bemp mil war-n-ugen̄t é pévar c’horn, a vézô rannet é préveûdiou ar san̄tuar, hag é kers kéar.\n21. Hôgen ar péz a chournô a vézô évid ar prin̄s, a bep tû da bréveûdiou\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/209&oldid=163664 »\nKemmoù diwezhañ degaset d'ar bajenn-mañ d'an 17 Eos 2020, da 16:53.


Charlotte Kiprenez - Wikipedia\nCharlotte de Lusignan, pe Charlotte Kiprenez, (Nikosia, Kiprenez, 28 a viz Mezheven 1444 - Roma, 16 a viz Gouhere 1487), a oa merc'h henañ ar roue Yann II Kiprenez hag Elena Palaiologina.\nDimeziñ a eure d'an 21 a viz Kerzu 1456 da Yann Coimbra, priñs Antiochia, a varvas kontammet d'an 21 juin 1457 e Nikosia. Bloaz war-lerc'h, pa varvas he zad, e oa anvet da rouanez Kiprenez (1458).\nUr breur bastard he doa, Jakez III Kiprenez, a oa arc'heskob, ha hennezh en doa graet emglev gant sultan Egipt evit dont a-benn da vout roue en he lec'h. Tec'hel a reas al lezvreur da lez Al-Achrâf Sayf ad-Dîn Inal al-Ala’i, sultan mamelouk Egipt.\nEn 1459 e timezas d'ur c'henderv, Loeiz Savoia, pe Loeiz Genève (1436-1482), kont Genève.\nE-keit-se edo Jakez oc'h ober itrikoù e lez ar sultan. Hag e miz Gwengolo 1460 e tegouezhas e penn ur bagad mamelouk da aloubiñ an enezenn. E-pad tri bloaz e stourmas ar rouanez gant he baroned e kreñvlec'h Kyrenia a voe kemeret gant o enebourien e miz Gwengolo 1463. Kuit ez eas Charlotte da Italia. En 1485 e roas he gwirioù war Kiprenez ha Jeruzalem d'he niz Charlez Iañ Savoia. Mervel a reas d'ar 16 a viz Gouhere 1487 e Roma. Beziet eo e penniliz Sant-Pêr er Vatikan. Bugel ebet n'he doa bet goude bout dimezet div wech.\nAdtapet diwar « https://br.wikipedia.org/w/index.php?title=Charlotte_Kiprenez&oldid=1484869 »\nKemmoù diwezhañ degaset d'ar bajenn-mañ d'an 5 Ebr 2013, da 03:10.


Stumm eus an 11 Gen 2019 da 14:51\nreplaced: t h → t h (4), , → , using AWB\nStumm eus an 4 Gou 2016 da 15:20 (kemmañ)\nAlonso de Mendoza (kaozeal | degasadennoù)\nD (better image)\nStumm red eus an 11 Gen 2019 da 14:51 (kemmañ) (dizober)\nD (replaced: t h → t h (4), , → , using AWB)\nfin ar VIvet hapenn-kentañ ar Vvet\nkantved kent J-K e oa staliet ar c'hresianed war meur a dachenn war\nbord ar mor Kreizdouar. Afer o doe ouzh ur bobl oc'h en em ledañ\ndezho hag a zistrujas porzh Milet e -494. Faezhet e voe an emsavidi. Ne c'halle ket an impalaeriezh persat disoñjal roll Aten hag Eretria. A-hend-all e oa un digarez brav evit astenn beli ar Bersed e Bro-Chres.\nE -492 e kasas Darius e vab-kaer Mardonios davet\nBro C'hres gant 300 bag hag 20 000 soudard, met abalamour d'ur\nc'horventenn e voe distrujet an holl listri. E -491 e kasas Darius\nasantas met lod all evel Aten, Sparta ha Platea a nac'has hag a\nlazhas ar gannaded. E miz Gwengolo -490 e treuzas 600 lestr warno 25\n000 soudard war-droad ha 1 000 marc'heger renet gant Artapherne evit\nan arme douar ha Datis ar mor Egea kemer a rejont Naxos, Delos hag\nEretri. Ha d'an 12 a viz Gwengolo -490 diwar kuzulioù Hippias, tyran\nD'ar 17 a viz Gwengolo, e pignas ar gavaliri hag ul lodenn eus ar\nsoudarded war al listri evit mont davet porzh Aten ha lakaat o c'hrabanoù war Aten dre ar mor e-pad ma vefe arme Aten o vrezeliñ. Ar c'hresianed n'o doe ket an dibab, dav e oa dezho trec'hiñ buan ar bersed e Marathon evit distreiñ en Aten. Miltiade, evit bezañ bet oc'h ober brezel ganto pa'oa tyran Chersonez, a anaveze gwander enebourien.\n== Dibunadur an emgann ==\nAdtapet diwar « https://br.wikipedia.org/wiki/Dibar:MobileDiff/1825121 »


Ul lec’hienn web nevez evit gwellaat perzhioù energetek ho lojeiz ! · Région Bretagne\nDegemer > Hor c’heleier > Ul lec’hienn web nevez evit gwellaat perzhioù energetek ho lojeiz !\nRénov’Habitat Bretagne eo ar servij publik evit perzhioù energetek al lojeiz e Breizh. Gouzout a raec’h kement-mañ ? E rouedad kuzulierien ha kuzulierezed a zegas kuzulioù digoust deoc’h pa vezit e-sell da nevesaat an energiezh en ho lojeiz ha sikour a ra ac’hanoc’h da gavout penn d’an traoù e-mesk ar skoazelloù. Kement ho po ezhomm da c’houzout a gaver en e lec’hienn nevez !\na guzulierien hag a guzulierezed e Breizh\na oberoù sikouret e 2020\nDifuiñ an doenn, cheñch ar prenestroù, nevesaat an tommerezh, ober labourioù war an tredan, staliañ aveadurioù hag a ya en-dro gant energiezhioù nevezadus… : kalz a energiezh a vez dispignet evit ho ranndi pe evit ho ti ha fellout a ra deoc’h nevesaat anezhañ, klask a rit ober kentoc’h gant eko-danvezioù hag energiezhioù nevezadus en ho lojeiz… Ar pezh zo, n’ouzit ket penaos kregiñ ganti pe poan ho pez o kavout ho hent e-mesk ar skoazelloù arc’hant ? Gallout a rit bezañ sikouret diouzh hoc’h ezhommoù hag en ur mod digoust evit kas ho labourioù nevesaat da benn. Heñchet e vezit gant kuzulierien ha kuzulierezed arbennik er rouedad Rénov’Habitat Bretagne hed-ha-hed ho labourioù, adalek studiañ an ezhommoù betek sellet ouzh stad an traoù war-lerc’h al labourioù.\nKement a zo ezhomm da c’houzout el lec’hienn web nevez\nKavout ur c’huzulier pe ur guzulierez e-kichen du-se, dibab tud a vicher ampart, mestroniañ ar frapadoù disheñvel a vo gant al labourioù… : e lec’hienn nevez Rénov’Habitat Bretagne e vo kavet ganeoc’h an holl ditouroù talvoudus evit bezañ heñchet hed-ha-hed ho raktres !\nRénov’Habitat Breizh e servij an holl\nEr rouedad vroadel « Faire » (evit « Aesaat Sikour Titouriñ evit an Nevesaat Energetek ») e kinnig Rénov’Habitat Bretagne ur servij publik tost ouzh an dud evit perzhioù energetek al lojeiz, ur servij digoust ha dizalc’h, digor d’an holl dud e Breizh. Arc’hantet ha lusket e vez Rénov’ Habitat Bretagne gant Rannvro Breizh hag ar strollegezhioù breizhat gant sikour ar Stad hag an AAEME. Bodet ez eus 86 a guzulierien hag a guzulierezed enni hag a zo en ho servij e pep lec’h e Breizh. E gefridi bennañ : titouriñ ha sikour an tiegezhioù evit o labourioù nevesaat abalamour da wellaat perzhioù energetek o lojeiz.


Llyn Celyn (distaget [ɬɨ̞n ˈkɛlɨ̞n] e kembraeg) zo ul lennad zour savet etre 1960 ha 1965 e traoñienn ar stêr Tryweryn e kontelezh Gwynedd, e hanternoz Kembre. En em astenn a ra a-hed 4 km, war 1,6 km led, ha 43 m donder eo d'ar muiañ.\nPa voe savet ar stankell ha krouet al lennad zour e voe beuzet ur gêriadenn Capel Celyn, daoust da enebiezh kalz tud er vro. Kornad Capel Celyn a oa unan eus kreñvlec'hioù ar c'hembraeg er vro ha pal ar chanter a oa gallout kas dour da gêr Liverpool e gwalarn Bro-Saoz. Mont a reas ar raktres war-raok daoust da enebiezh 35 eus ar 36 kannad kembreat a oa e Ti ar C'humunioù. E-leizh a vanifestadegoù a voe da neuze ha gwalldaolioù a voe a-enep ar chanter, gant Owain Williams, Emyr Llewelyn ha re all. D'ar mare-se e voe savet Byddin Rhyddid Cymru ha Mudiad Amddiffyn Cymru, strolladoù kuzh hag a rae gwalldaolioù. En amzer-se ivez e kreskas er vro ar skoazell roet d'ar gostezenn Plaid Cymru, a oa krenn a-enep raktres ar stankell.\nE miz Here 2005 e embannas kuzul-kêr Liverpool en doa keuz rak an darvoud hag e c'houlenne bezañ pardonet gant annezidi ar gêriadenn ha Kembreiz dre vras.\nAdtapet diwar « https://br.wikipedia.org/w/index.php?title=Llyn_Celyn&oldid=1883075 »\nKemmoù diwezhañ degaset d'ar bajenn-mañ d'an 11 Eos 2020, da 15:51.


Naoned E Live – Page 2 – Radio Kerne\nCategory: Naoned E Live\nGood Bad & Young e live\nDa 7 vloaz e komañs Sadbh gant ar gitar, stummet anezhi gant ur bluesman. A-hed ar bloavezhioù e tesk kanañ. Hag en em gav da 14 vloaz asambles gant Cyril, soner gitar boud, ha Joé, paotr an taboulinoù, da sonaozañ. E 2016 e oa ganet ar strollad Good Bad & Young.\nE korf 3 bloaz e vo bouetet o sac’h kanaouennoù hag o hollved. Kemer a ra perzh an triad e festivalioù evel : “L’ecaussystème”, Quartier d’été”, “Les trolls en folie”, “Le roi Arthur” pe c’hoazh “La flume enchantée”. Pignet war al leurenn gant arzourien liesseurt evel : “Vanupié”, “La Ruda” ha “Les Ramoneurs de menhirs”. Ar strollad Good Bad & Young douget gant mouezh e ganerez Sadbh, a embann e bladenn gentañ “Atrium” e deroù 2020.\nLevezonet gant ar blues, ar rock met ivez tonioù a Vro-Iwerzhon, Good Bad & Young a lak ac’hanomp da veajiñ en ur bed folk-rock lec’h m’en em lak ar gitar akoustek hag ar c’hensoniezh-mouezh mesk-ha-mesk gant nerzh ar gitar boud hag an taboulinoù.\nGood Bad & Young ‘zo ur strollad eus ar remziad kanerien ha kanerezed rendaeler, evit an diorren padus, enep sistem ha difennourien galloudoù mab-den ! An testennoù skrivet gant Brid Ni Chonghaile a zeskriv troioù ar gevredigezh a-vremañ hag istorioù tragek met kement-se livet bepred gant barzhoniezh ha spi.\nRe Bell Ganti Merc’her 14 a viz Ebrel\nEmañ Radio Kerne o tuta ! Post leun-amzer\nAddiorren ar garbedenn


Pajenn:Morvan - Kenteliou hag istoriou a skuer vad evit ar Vretoned, 1889.djvu/295 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/295\n— Daoust pe ger reuzeudig oun, emezhi, n’em bezo morse kement da c’houzanv hag en deus gouzanvet va Jesus carantezuz evidhon ! hag en em roas neuze da gousket o sonjal en tenzor e devoa bet digant ar brinsez Franseza.\nAbenn eun nebeut bloaveziou goude ar pez on eus merket er pennadou diaraok, Godik ne voa mui ar bugel on eus guelet e kichen ster Itron-Varia an derven, he liou fresk ha ruz evel ar roz. Evel ma voa tenn he buez, ma voa red dezhi dioueret cals traou, ma voa goal gaset aliez ha m’e devoa cals nec’hamanchou da c’houzanv, e voa eat he ners da netra. He bizach a ioa ato coant, mes ken drouklivet, ker guenn, ken treud oa ma voa eur scrij he guelet. He daoulagad c’hlaz a ioa eur c’helc’h brondu en dro dezho, hag he c’horf a ioa croumet varzu an douar evel pa vije coz.\nAr re he guele var an hent a drueze dezhi hag a lavare :\n— Godik kez ne dai ket abell ken !\nPa lavaret an dra-ze dirak Fant Madek, houma a zave he diouscouaz hag a lavare :\n— Ne garfen ket he maro, ar verc’h kez ! Gouscoude ma teufe Doue d’he c’has ganthan, e ve eur zam tennet divar va c’hein.\nO velet he c’halon griz, hiniennou a responte dezhi :\n— Me gave din gouscoude e rea Godik cals sicour. deoc’h, rak dalc’hmad ema o neza pe oc’h ober traou all, eleac’h ho map, ar Ruzik, ne ra nemeur a dra, a zonch din.\n— Ma na c’hounesfe ket he bara ive ! eme Fant. Avoalc’h eo, a gredan he guisca hag he loja evit netra. En ti ne ra vad ebet din, rak n’e deus na ners na calon. Ma crette, a lacan, e lesfe ganhen he guele da aoza.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/295&oldid=162440 »\nKemmoù diwezhañ degaset d'ar bajenn-mañ d'an 17 Mae 2020, da 10:10.


Archives des Sant-Seo - Bretagne Info\nUr wech all c’hoazh zo bet dour beuz e kreiz-kêr Montroulez e penn-kentañ miz Even 2018. Ul liamm a zo etre dour beuz ha kleuzioù. Ur barrad glav e-pad div eurvezh zo bet a-walc’h evit lakaat ster Jarlot hag ar C’heffleut da dic’hlannañ. Live an dour zo chomet uhel-tre betek hanternoz a-raok ma diskennfe ar sterioù d’an 3 a viz Even. Er stalioù e oa dour e-leizh hag ar gonversant.ed/ezed zo bet gwallsouezhet ken buan eo erruet an dour beuz : “ar c’hav oa leun a dilhadoù, pep tra zo bet distrujet gant an dour” eme ur c’honversant.\nN’eo ket ar wech kentañ e c’hoarvezh ur gwallzarvoud evel-se : ar wech diwezhañ oa e 2013. Maorvat e c’hoarvezhe gwechall dija, met an doare da virout an douaroù e krec’h Montroulez na sikour ket. Rak e-pad bloavezhioù ha bloavezhioù e veze diskaret kleuzioù ha gizhier, met hiziv an deiz c’hoazh e vez graet ha peurliesañ e vez graet diaotre. Gwelet e vez a-wechoù tachennoù gleb pe toulloù dour sec’het gant an agrikultourien. Pezh zo sklaer ne ya ket war wellaat an traoù, da skouer e Sant-Seo ez eus ur raktres a distrujfe tregont hektar deus un natur gleb en ur sevel un dachenn ekonomikel gant makadam war ar gorre. Met pa vez lâret d’an Aotrou maer Yvon Hervé eo difennet distrujañ an tachennoù gleb hervez al lezenn e respon hennezh : « l’économie doit primer. Sur un tel endroit stratégique, on ne reste pas s’embêter avec des grenouilles ou telle ou telle plante ». Ret eo gouzout eo pouezus kenañ tachennoù a seurt-se evit mirout an dour rak evel spouennoù int pa ra glav. Hag ar c’hleuzioù zo pouezus-tre ivez evit mirout an douar er parkeier. Poent eo cheñch an doare da labourat an douar, en ur adplantañ kleuzioù ?\nN’eo ket nemet un istor dour beuz, ar gizhier hag ar c’hleuzioù zo tiez al loened hag al loened a sikour al labourerien douar da chom hep implij produioù chimik. Un dra all zo pouezus iviz, seul vravoc’h eo ar vro, seul blijusoc’h eo ar vuhez.


Pajenn:Perrot - Bue ar Zent.djvu/890 - Wikimammenn\nPajenn:Perrot - Bue ar Zent.djvu/890\nAn de war-lerc’h, eur gwall derzien a grogas enni hag he stlejas d’ar be. Evel m’eman ar c’hiz, eun toullad tud, pôtred ha merc’hed, — en o zouez e oa ma mamm, — a ’n em gavas en he c’hichen pa oa war he zremenvan. En eun tôl, e savas he mouez hag e lavaras : « Tec’het ha roët plas da Jezuz a zo o tont davedon ! »\nHag en keit ma oa troet o sellet ouz an Hini a wele, he ene a ’n em zispartias diouz he c’horf.\nRaktal e oe santet er gampr eur c’houez ken dudius, ma oa anat d’an holl ne oa nemet Doue hag en dije gallet lezel war e lerc’h eur c’houez ken dispar.\nAr burzudou-ze a zigouezas arôk gouel Nedeleg. D’abardae an devez bras-ze, Tarsila a ’n em ziskouezas da Emiliana hag a lavaras d’ezi :\n— Deut, ma c’hoar, ma refomp asamblez gouel ar Rouane, pa n’hon deus ket gallet ober gouel Nedeleg.\n— Mac’h an ganec’h, piou a zoursio ouz hon c’hoar ?\n— Deut, pa lavaran d’ec’h, eme ar zantez, — hag he fenn a oa trist — deut, Gordiana a zo gwell ganti chom e-touez tud ar bed.\nEmiliana a varvas en devez war-lerc’h. Neuze Gordiana, p’en em gavas he-unan, a gollas doujanz Doue. Mont a reas eneb he ger, ha dimezi a reas d’he merour.\nSetu aze ter c’hoar, a zo en em roët da Zone, er memes devez, hag a greiz kalon, o zer ; mez siouaz, n’o deus ket dalc’het o zer da vale war an hent mat, rak herve komz Hon Zalver Jezuz-Krist, eleiz a zo galvet da vont d’ar baradoz ha nebeut a ya ebarz.\nHenvel e ve ive ar gristenien o tont eus an iliz, da ze o badeziant, mes goude, nag a gemm a deu etre o eneou kez. gant an amzer ; darn a gresk bemde o gened hag o danve, ha darn-all ne reont nemet dismantr kement a goue etre o daouarn.\nAr re a fell d’eze heuilh hent ar zantelez, arabad d’eze fiziout en o nerz o-unan, rak an den, gant e nerz e-unan, n’a ket pell da gouezan, pe gentoc’h, an den, gant e nerz e-unan, ne ra nemet kouezan eus an eil droug en egile hag eus an eil tenvalijen en eben.\nDizfiziomp eta ac’hanomp hon unan, hag evel m’en em stag an ilheoen ouz an derven, en em stagomp ouz Doue, briataomp anezan eus hon holl nerz hag eus hon holl ene, hag e pignfomp gantân da c’hloar an nenv.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/890&oldid=141209 »


ervat - Wikeriadur\nMat-tre, da-vat : ober un dra ervat.\nDebr da lein ervat. — (Jules Gros, Le trésor du breton parlé Troisième Partie, 1974, p. 139.)\nDeskit ho kentel ervat. — (Jules Gros, Le trésor du breton parlé Troisième Partie, 1974, p. 140.)\nMe a gleve anezhañ ervat. — (Jules Gros, Le trésor du breton parlé Troisième Partie, 1974, p. 140.)\nMe a oar se ervat. — (Jules Gros, Le trésor du breton parlé Troisième Partie, 1974, p. 140.)\nGant kalz a evezh, en un doare pervezh, a-zoare:\nDastum ar bleñchoù-se ervat. — (Jules Gros, Le trésor du breton parlé Troisième Partie, 1974, p. 140.)\nLennit al lizher ervat. — (Jules Gros, Le trésor du breton parlé Troisième Partie, 1974, p. 140.)\n- Ya, eme Bikoù hag a droas da sellout ervat outañ c'hoazh. — (Edouarzh Ollivro, troet gant Jakez Konan, Pikoù Mab e Dad, Mouladurioù Hor Yezh, 1983, p. 12.)\nen em soñjal ervat\nLabourit a-dreuz, labourit a-hed\nTemzit ervad hag ho-po ed. — (Jules Gros, Le trésor du breton parlé Troisième Partie, 1974, p. 304.)\nEvit kaout amann mat e vez ret dilaezhañ anezhañ ervat. — (Jules Gros, Le trésor du breton parlé Première Partie, 1966, p. 179.)\ngalleg : bien (fr) , comme il faut (fr)\nAdtapet diwar « https://br.wiktionary.org/w/index.php?title=ervat&oldid=270484 »\nKemmoù diwezhañ degaset d'ar bajenn-mañ d'an 19 Mae 2018, da 01:43.


Gwened - Wikipedia\nGant ar ger Gwened e tegouezher amañ. Evit sterioù all ar ger, gwelit Gwened (disheñvelout).\nPennlec'h tri c'hanton: Gwened-1, Gwened-2, Gwened-3\nMor Bihan - Gwened Tolpad-kêrioù (sez)\n53 719 ann. (2019)\n1 663 ann./km²\n47° 39′ 21″ Norzh\n2° 45′ 37″ Kornôg / 47.6559, -2.7603\nbihanañ 0 m — brasañ 56 m\nGwened a zo ur gêr eus Breizh ha kêr-benn Bro-Gwened, e foñs ar Mor Bihan. Pennlec'h departamant ar Mor-Bihan, Arondisamant Gwened ha tri c'hanton eo ivez. 53 218 annezad a oa enni d'ar 1añ a viz Genver 2016, 135 882 e Gwened Tolpad. Prizet eo ar gêr gant an douristed evit he glad hag he endro. Ur pol deskadurezh uhel eo.\nDarioritum a oa he anv e mare ar Weneted hag ar Romaned. Kêr-benn Bro-Ereg e teuas da vezañ er VIvet kantved e mare ar brezelioù etre ar Franked hag ar Vrezhoned. Ur gêr a-bouezh e teuas da vezañ gant an Duged. Mogeriet eo ar gêr kozh c'hoazh hiziv gant ramparzhioù bras eus ar mare-se, arouez galloud Dugelezh Breizh.\n2.3 XIXvet kantved\n2.4 XXvet kantved\n7.1 Bezioù ar C'hommonwealth e bered ar gumun (Boismoreau)\n8 Emdroadur ar boblañs 1793-2012\n9 Maered Gwened\n10.4 Tro Bro-C'hall e Gwened\n12 Darempredoù etrebroadel\n14 Dave ha notennoù\nDont a ra hec'h anv eus poblad ar Weneted.\nVannes a vez graet anezhi e galleg, distaget [van].\nKêr-benn gozh Bro-Ereg hag eskopti Gwened eo kêr Gwened ivez.\nDarioritum eo anv ar gêr savet eno gant ar C'halianed-Romaned.\nMelestradurezh: krouet e voe kumun Gwened e 1790. Gant al lezenn eus an 23 a viz Eost 1790 e voe lakaet Gwened da benn ur c'hanton, hini Gwened, da benn ur bann, Bann Gwened, seizh kanton ennañ: an Elven, Aradon, Gregam, Gwened, Sant-Teve, Sarzhav ha Surzhur, ha da benn departamant ar Mor-Bihan. Gant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar c'hanton). Lodennet e voe Kanton Gwened e kantonioù Gwened-Kornôg ha Gwened-Reter, e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet Gwened da bennlec'h Arondisamant Gwened krouet e 1800.\n1862: dont a ra an hent-houarn betek Gwened.\nBrezel 1870-1871: 39 gwaz eus ar gumun a gollas o buhez abalamour d'ar brezel.\n774 gwaz eus ar gumun a gollas o buhez abalamour d'ar brezel, d.l.e. 3,30 % eus he foblañs e 1911.\nFuzuilhet e voe ur milour breizhat bet soudardaet e Gwened gant al Lu gall d'an 10 a viz Gwenholon 1916.\nD'an 21 a viz Even 1940 e tegouezhas al lu alaman e Gwened.\nDaou frontstalag a oa e Gwened e 1940, an Niv. 183 hag an Niv. 183a;\nMaurice Marchais, maer ar gumun, a voe digarget evit miz d'an 28 a viz Du 1940 gant ar prefed Piton evit bout bet graet Vieille ganache (Beulke kozh) eus Pétain; flatret e oa bet gant ur jeneral gall eus Aradon d'ur senedour kozh, hennezh a zislerias anezhañ d'ar prefed; digefridiet e voe Marchais da vat d'an 11 a viz Kerzu 1940 gant ur skrid-embann maodiernel,.\nDieubet e voe Gwened d'ar 5 a viz Eost 1944 gant "Combat Command B" ar 6th Armored Division eus lu SUA hag ar Rezistañs.\nD'ar 16 a viz C'hwevrer 1945 e voe skoet Gwened gant tri obuz alaman tennet eus Plouharnel, lazhet e voe seizh den.\nD'an 16 a viz Mae 1945 e voe kavet korfoù marv pevar den eus ar gumun, izili eus ar Rezistañs, bet boureviet, lazhet ha mañsonet d'an 13 a viz Gouere 1944 gant al lu alaman e kreñvlec'h Pentevr e Sant-Pêr-Kiberen.\nEn gul e erminig tremenant en argant, gwakoliet etre aour hag erminig.\nSturienn : À ma vie\nWar aod ar Mor Bihan emañ Gwened.\nD’an 12 a viz Here 2007 e oa bet votet ar garta Ya d'ar brezhoneg gant kuzul-kêr ar gumun.\nD'an 8 a viz Kerzu 2007 e oa bet roet d'ar gumun al label Ya d'ar brezhoneg live 1.\nKumun gentañ Breizh eo bet e-keñver an niver a vugale skoliataet er skolioù divyezhek hag e Diwan e 2009.\nKlasoù divyezhek hag ur skol Diwan a zo eno abaoe 1993.\nE distro-skol 2021 e oa enskrivet er skol Diwan hag er c'hlasoù divyezhek 579 skoliad (6,7 % eus skolidi ar gumun evit a sell ouzh ar c'hentañ derez)\nUr vagouri vrezhonek dre soubidigezh zo bet digoret gant ar gevredigezh "Babigoù Breizh".\nYouenn Drezen a zalc'has un davarn e kreiz-kêr Gwened, e-tal ar maerdi.\nJean Mathurin Thomazo (26 a viz Even 1892 e Pluergad-10 a viz Gwenholon 1916), soudard breizhat, soudardaet e Gwened, bet fuzuilhet gant al Lu gall e departamant Somme (Bro-C'hall) e-pad ar Brezel-bed kentañ,.\n1842 : René Kerviler (bet ganet René Mathurin Marie Pocard du Cosquer de Kerviler), ijinour, henoniour ha levrrollour breizhat (ha gall).\n1860 : Émile Jourdan, arzour.\n1861 : Aogustin Gwilhevig, beleg katolik breizhat ha yezhadurour brezhoneg.\n1866 : Edmond Filhol de Camas, milour, skiantour ha senedour ar Mor-Bihan.\n1923 : Geneviève Asse, livourez hag engravourez\n1934 : Yves Coppens, henouennoniour.\n1805 : Pêr Gwilhmod, penn chouan, lesanvet "roue Begnen", fuzuilhet d'ar 5 a viz Genver.\n1825 : Marie-Louise de Lamoignon (Mamm Sant-Loeiz hec'h anv relijiel) gwenvidigez, savet ganti Urzh Seurezed Sant-Loeiz.\n1888 : Yann-Vari ar Joubiouz, barzh brezhonek.\n1959 : Iwan an Diberder, skrivagner brezhonek.\n1964 : Joseph Le Pévédic, maer Pleñver, kuzulier Kanton Belz ha kannad ar Mor-Bihan e Kambr an deputeed.\n2001 : Turiaw ar Menteg, beleg ortodoks ha brezhonegour.\n2021 : Yannig Audran, skolaer, soner ha skrivagner brezhonek.\nTour-iliz Sant Padern\nIliz-Veur Sant Pêr (XIIIvet-XIXvet kantved)\nIliz katolik Sant Padern\nChapel Sant-Erwan (XVIvet kantved) er skolaj Jules-Simon\nChapel ar Roc'hig (XVIvet kantved)\nMogerioù-kreñv (ramparzhioù) gant tourioù ar Boultrennerezh hag ar C'honestabl\nKastell an Erminig savet e penn kentañ an XVIIIvet kantved war-lerc'h ar c'hastell-kreñv savet gant Yann IV (dug Breizh).\nMirdi an Arzoù kaer (Mirdi ar C'hoc'hu)\nMirdi ar Pleg-Mor hag ar Mor\nBezioù ar C'hommonwealth e bered ar gumun (Boismoreau)[kemmañ | kemmañ ar vammenn]\nKarrnijourion e oant holl. Marvet int e-pad an Eil Brezel Bed, pevar anezhe e miz Du 1940, ar re all e miz Du 1942 pa gouezhas o c'harr-nij (Wellington marilhet BJ 768) e Gregam,,.\nEmdroadur ar boblañs 1793-2012[kemmañ | kemmañ ar vammenn]\n52 648 annezad a oa hervez niveradeg 2012, ha 53 218 d'ar 1añ a viz Genver 2016.\nMaered Gwened[kemmañ | kemmañ ar vammenn]\n1933-1941 : Maurice Marchais\n1941-1944 : Edmond Germain\n1944-1944 : Maurice Marchais\n1944-1944 : Sabine de La Barre de Nanteuil\n2004-2007 : Norbert Trochet\n2008-2011 : François Goulard\nabaoe 2011 : David Robo\nRugbi[kemmañ | kemmañ ar vammenn]\nAr c'hlub a-vicher nemetañ e Breizh eo Rugbi Klub Gwened. E PRO D2 e c'hoari, da lavarout eo en eil rummad.\nGwened Olimpek Klub\nMarc'hhouarnezh[kemmañ | kemmañ ar vammenn]\nTro Bro-C'hall e Gwened[kemmañ | kemmañ ar vammenn]\n26 a viz Mezheven 1925 : 4e tennad-hent Tro Bro-C'hall etre Brest ha Gwened ; trec'h eo Nicolas Frantz (Luksembourg).\n27 a viz Mezheven 1925 : loc'hañ a ra 5vet tennad-hent Tro Bro-C'hall eus Gwened war-du Les Sables-d'Olonne (Vañde).\n25 a viz Mezheven 1927 : 7vet tennad-hent Tro Bro-C'hall etre Brest ha Gwened (a-benn d'an eur) ; trec'h eo Gustaaf Van Slembrouck (Belgia).\n26 a viz Mezheven 1927 : loc'hañ a ra 8vet tennad-hent Tro Bro-C'hall eus Gwened war-du Les Sables-d'Olonne (Vañde) (a-benn d'an eur).\n21 a viz Mezheven 1928 : 5vet tennad-hent Tro Bro-C'hall etre Brest ha Gwened (a-benn d'an eur) ; trec'h eo Marcel Bidot (Bro-C'hall).\n22 a viz Mezheven 1928 : loc'hañ a ra 6vet tennad-hent Tro Bro-C'hall eus Gwened war-du Les Sables-d'Olonne (Vañde) (a-benn d'an eur).\n4 a viz Gouere 1929 : 5vet tennad-hent Tro Bro-C'hall etre Brest ha Gwened ; trec'h eo Gustaaf Van Slembrouck (Belgia).\n5 a viz Gouere 1929 : loc'hañ a ra 6vet tennad-hent Tro Bro-C'hall eus Gwened war-du Les Sables-d'Olonne (Vañde).\n5 a viz Gouere 1930 : 4e tennad-hent Tro Bro-C'hall etre Brest ha Gwened ; trec'h eo Omer Taverne (Belgia).\n6 a viz Gouere 1930 : loc'hañ a ra 5vet tennad-hent Tro Bro-C'hall eus Gwened war-du Les Sables-d'Olonne (Vañde).\n3 a viz Gouere 1931 : 4e tennad-hent Tro Bro-C'hall etre Brest ha Gwened ; trec'h eo André Godinat (Bro-C'hall).\n4 a viz Gouere 1931 : loc'hañ a ra 5vet tennad-hent Tro Bro-C'hall eus Gwened war-du Les Sables-d'Olonne (Vañde).\n16 a viz Gouere 1947 : 18vet tennad-hent Tro Bro-C'hall etre Les Sables-d'Olonne (Vañde) ha Gwened ; trec'h eo Pietro Tarchini (Suis).\n14 a viz Gouere 1954 : 7vet tennad-hent Tro Bro-C'hall etre Brest ha Gwened ; trec'h eo Jacques Vivier (Bro-C'hall).\n15 a viz Gouere 1954 : loc'hañ a ra 4e tennad-hent Tro Bro-C'hall eus Gwened war-du Añje (Maine-et-Loire).\n29 a viz Mezheven 1985 : 1añ tennad-hent Tro Bro-C'hall etre Gwened ha Lannarstêr ; trec'h eo Rudy Matthijs (Belgia).\n5 a viz Gouere 1993 : 2l tennad-hent Tro Bro-C'hall etre Les Sables-d'Olonne (Vañde) ha Gwened ; trec'h eo Wilfried Nelissen (Belgia).\n6 a viz Gouere 1993 : 3e tennad-hent Tro Bro-C'hall etre Gwened ha Dinarzh ; trec'h eo Djamolidine Abdoujaparov (Ouzbekistan).\n5 a viz Gouere 2000 : 5vet tennad-hent Tro Bro-C'hall etre Gwened ha Gwitreg; trec'h eo Marcel Wüst (Alamagn).\n12 a viz Gouere 2015 : loc'hañ a ra 9vet tennad-hent Tro Bro-C'hall eus Gwened war-du Pluveleg (a-benn d'an eur, a-skipailhoù).\nDramm : http://www.ouest-france.fr/bretagne/vannes-56000/vannes-kercado-des-guetteurs-qui-ont-peine-8-ans-4699057?utm_campaign=Echobox&utm_medium=Social&utm_source=Facebook#link_time=1482401938\nWallonia Mons 1952\nAlamagn (Niedersachsen) Cuxhaven 1963\nBro-Saoz Fareham 1967\nMali Baroueli (Ségou) 2002\nPolonia (Traoñ Silezia) Wałbrzych 2001\nSellit ouzh ar ger Gwened er\n(br) lec'hienn ofisiel kêr Gwened\n(br) Gwened war lec'hienn Geobreizh\n↑ Henri Guiriec, La Région de l'Ellé - bas et haut Ellé, e ti an aozer, 1939, (e galleg), pajenn 16\n↑ Cassini - EHESS - Gwened - Fichenn ar gumun\n↑ memorialgenweb - Monumant ar re varv e Bered Boismoreau\n↑ memorialgenweb - Monumant ar re varv e Pladenn ar Warenn\n↑ Anonymes, Justes et Persécutés durant la période Nazie dans les communes de France\n↑ Roger Leroux, Le Morbihan en guerre 1939-1945, Imprimerie de la Manutention, Mayenne, 1991, pajenn 48\n↑ Éric Rondel, Les Américains en Bretagne, pajenn 142, Éditions Astoure, 2008\n↑ "Ouest-France", d'ar 16 a viz C'hwevrer 2015\n↑ d'Hozier, 1696 ; taos 100 lur an 9 a viz C'hwevrer 1697 ; taos 150 lur Frank e 1815.\n↑ Fédération morbihannaise de la Libre Pensée\nAdtapet diwar « https://br.wikipedia.org/w/index.php?title=Gwened&oldid=1982498 »\nKemmoù diwezhañ degaset d'ar bajenn-mañ d'an 25 Meu 2022, da 13:12.


Llanbadarn-y-garreg - Wikipedia\nLlanbadarn-y-garreg pe Llanbadarn Garreg zo ur gêriadenn vihan hag ur barrez eus Kembre, e kreisteiz Powys. Emañ er reter da Fynydd Epynt, er gevred da gêr Llanfair-ym-Muallt. E kumuniezh Aberedw emañ.\nLlanbadarn-y-garreg zo unan eus al lec'hioù diazezet gant sant Padarn e Kembre, hervez a gonter.\n↑ Sellit ouzh ar bajenn Llanbadarn\nAdtapet diwar « https://br.wikipedia.org/w/index.php?title=Llanbadarn-y-garreg&oldid=1978162 »


Tregeiriog zo ur gêriadenn e kontelezh Wrecsam, e biz Kembre. Emañ e Dyffryn Ceiriog, e-kichen an Afon Ceiriog, war an hent etre Glynceiriog ha Llanarmon Dyffryn Ceiriog. E kumuniezh Ceiriog Ucha emañ.\nEmgann Crogen a c'hoarvezas e-kichen Tregeiriog e 1165, pa voe trec'h Kembreiz Owain Gwynedd war arme ar roue Herri II (Bro-Saoz).\nEus Tregeiriog e oa Richard Jones Berwyn, unan eus trevadennerien gentañ ar Wladfa e Patagonia.\nAdtapet diwar « https://br.wikipedia.org/w/index.php?title=Tregeiriog&oldid=1921271 »


Journal de Renaud Camus, lundi 2 décembre 1985\ncréée le vendredi 29 août 2014, 15 h 42Lundi 2 décembre 1985, 3 heures et quart. Hier soir, comme nous dînions dans un restaurant Pavese de l’autoroute, entre Florence et Rome, nous ~~~~~~ ~~~ ~~~~~~~~~ ~~~ ~~~~~~ ~~~ ~~~~~~. ~~~ ~~~~~~~~~~~~~ ~~~~~~ ~~~~~~~~~~~~, ~~~~~~~~ ~~~~ ~~~~~~~~~~~-~~~ fût beaucoup plus ~~~~~~~~~ ~~~~ ~~’~~~~~~~~~. ~~~ ~~~~~~~ ~~’~~~~~ ~~’~~~ ~~~~~~~~~~, ~~~ ~~’~~~ ~~~~~~~~~. ~~~ ~~~~~~ ~~~~~ ~~~~~~~~~ ~~~ ~~~~~~~~, ~~~~~~~~, ~~~~~~~-~~~~~~~~, ~~~~~~~, ~~~~~~~, ~~~~~~~-~~~~~~ ~~~ ~~~~~~ ~~~~~~~~~. ~~~~ ~~~~~~~ étaient aussi très ~~~~~~, ~~~~~ ~~~~~~ ~~~~ lui.\nLes ~~~~~~~ ~~~~~~~~~~~, ~~~~~~~~ ~~~~~~~ ~~~ ~~~~~~~ ~~~ ~~~~~~~~ ~~~~~~~ ~~~ ~~~~, ~~~ ~~~~~~~~ ~~~~ ~~~~~~ ~~~ ~~~~ ~~~~~ ~~~~~~~, ~~~ ~~~~~ ~~~~~. On voit beaucoup ~~~ ~~~~ ~~~~~~~~ ~~~~~~~~~ ~~~~ ~~~ ~~~~~~~ ~~~ ~~~~~~~~, ~~~~ ~~~~ ~~~~~~~~~~~~ ~~~~~~~~~, ~~’~~~~~~~~~~ ~~~~ ~~~~~~~~~ ~~~ ~~~ ~~~~~~~~~, ~~~ ~~~~ ~~~~~ ~~~ ~~~~~~~~ ~~~~ ~~~ ~~~~~~ d’inertie. Dieu sait ~~~~ ~~~ ~~’~~~~ ~~~~ ~~~~~ ~~~ ~~~~~~~ ~~~ ~~~~~~~~~, ~~~~~ ~~~ ~~~~~ ~~~~~ ~~~~~ ~~~~ ~~’~~~~~~~~~~~~~~~~, ~~~~~ ~~~~ ~~~~-~~~ ~~~~~~ ~~~~~ ~~~~~ ~~’~~~~~~~, ~~~~ ~~~~~~~~~~~~~ ~~~~~~~ ~~~~~~~, ou contre culture. ~~~ ~~~~~ ~~~~~~, ~~~ ~~~~ ~~~~ ~~~~~~~~~~, ~~~~ ~~~~~~ ~~~’~~~ ~~~~ ~~ ~~~~~~~, ~~’~~~~~~ ~~~ ~~~~-~~~~~ ~~~’~~~ ~~~~ ~~ ~~~~~~~~~~, ~~’~~ ~~~~~ ~~ ~~~~~ ~~ ~~~ ~~~~~~, et surtout à ~~~ ~~~~~~~. ~~~ ~~~~ ~~~~~ ~~~ ~~~~~~~ ~~~~~~~~ ~~~ ~~~~~ ~~~ ~~~~~~~~ ~~~~~ ~~~ ~~’~~~~~~~~~~~ ~~~~~~~~~. ~~~~ ~~~~~~ ~~~~~~~ ~~~~ ~~~~~~~~ ~~’~~~~~~~~~~~, ~~~~ ~~~~~~~, ~~~ ~~~~~~~~~~, ~~~ politique peut-être, la ~~~~~~ ~~~ ~~~~ ~~~~~~~. ~~~ ~~’~~ ~~~ ~~~~~~~~~~~~~ ~~~’~~~~~ ~~~~ ~~~~~~~~~~ ~~~ ~~~~~~~~ ~~~ ~~~~ ~~~~~. ~~~~~~~ ~~~ ~~~ ~~~~~~, ~~~ ~~~~~~~ ~~~ ~~~~~ ~~~ ~~~ ~~~~~~ vie. S’ouvrir à ~~~~~ ~~~~~~~ ~~~ ~~~~~~~~ ~~~ ~~~ ~~~~~~~~ ~~~ ~~~~~, ~~~ ~~~ ~~~~~~~~~~ ~~’~~~~ ~~~~ ~~~~~~ ~~~~~ ~~~~ épouses.\nLes ~~~~~~~ ~~~~~~~~~, ~~~~ ~~ ~~’~~~~~~~ ~~~ ~~ ~~~~ ~~~~~~~~~~~ souvent très excitants, ~~~~~~~~~~ ~~~~~~ ~~~’~~~~ ~~~~~ ~~~~~~~~ ~~~~~ ~~~~~~~, ~~~ ~~~~~ ~~~~ ~~~ ~~~~~ ~~~~~~~~~~ ~~~~ ~~~~~ ~~~~~~~ ~~~~~~ ~~~~ ~~~~~. ~~~ ~~~~~~~~ ~~~ ~~~~~~~~ ~~~~~~~~~~~~ ~~~ ~~~~~~~~~~ ~~~~ totalement différent. Que ~~~~ ~~~~~~~ ~~~~~~ ~~~~~~~ ~~~ ~~~~~~ ~~’~~~~~~~ ~~~ ~~~~~~ ~~~~ ~~~~~ ~~ ~~~~~~ ~~~~~~~, ~~~ ~~’~~~~ ~~~~~~~~~ ~~’~~~ ~~~ ~~~~~ ~~~~~ ~~~ ~~~~~~~~~, ~~~~ ~~~~~~~~~~~ ~~~ ~~~~ le Central ou ~~~~~~~~~~~~ ~~~~~~~, ~~~~~~~~~ ~~’~~~~~~~~ ~~~~~ ~~ ~~~~~ ~~~~~~~~~. ~~’~~~~~~~~~~~~ ~~~~~ ~~~~~~~ ~~~~~~~~, ~~~~~ ~~’~~~~~~~~~ ~~~~~~~~~~~ ~~~~~~ : ~~~~~~~~~ ~~~~~~~ ~~’~~~~ ~~~ ~~~~~~~ ~~~~ ~~~~~~~~ ~~~~~~~~~~~. ~~~ ~~~~ ~~~~ apprécié dans une ~~~~~~~~ ~~~~~~~~~~ ~~~ ~~~~~~~, ~~~ ~~~~ ~~~~~~~~ ~~~~ ~~~~~~~, ~~~ ~~~~~ ~~~~ ~~~~~~~ ~~~ ~~~~ ~~~~~ ~~~~~, ~~~ ~~~~ ~~~~~ ~~~~~~~~~~, ~~~’~~~~ ~~~~~~~~~ ~~~ ~~~~~~~~~~~~ ~~~~~~~~~~~ ~~ les comprendre et ~~ ~~~~ ~~~~~~~~ ~~~~~~ ~~~~~~~~~. ~~~ ~~~~~~ ~~’~~~~ ~~~~ ~~~~~~~~~~ ~~~~~~~, ~~~~~ ~~~~~~~ ~~~~~~ ~~~~~, ~~~~~ ~~~~~~. ~~~~ ~~~~ ~~~~~~ ~~~~~ ~~~~~~, ~~~~~ ~~~~~ ~~~~~ ~~~~~~~~~~ ~~~ la virilité, ne ~~~~~ ~~~~ ~~~ ~~~~~~~~~~~~~~ ~~~~~~~. ~~~~ ~~~~~ ~~~~~~~~~ ~~~ ~~~~~~~~, ~~~ ~~~~~~~~~ ~~~’~~ ~~~ ~~~~~~~~~~~~~ ~~~~~~~~ ~~~ ~~~~~~ ~~~~~~~~~. ~~~~~~ ~~~~~~ ~~~~~ ~~~~~~, ~~~~ ~~~~~~~~~~ ~~~ ~~~~~ être, chez la ~~~~~~~~ ~~’~~~~~~ ~~~~, ~~~ ~~~~~~ ~~~ ~~~~~ ~~~~~~, ~~~~~ ~~~~~ ~~~ ~~~~~ ~~~~~ ~~~~~~~~~ ~~~~~~~~~~ ~~ ~~~ ~~~~~~~~. ~~~ ~~~~~~~~~~~ ~~’~~~~ ~~~~~~ ~~~ ~~~~~ ~~~~ ~~~~~~~~ ~~~ pour les mères.\nBien ~~~~~~~~, ~~~ ~~~~~~~~~~~~ ~~~ ~~~~~~~ ~~~ ~~~~~, ~~~ ~~’~~~~~~~ ~~~~~~ ~~~ ~~~ ~~~~~~~~~~~~. ~~~~ ~~~~~~ ~~~~~~~~~ ~~’~~~~~~~~~~~~ ~~~~~ ~~~ ~~~~~~~~, ~~’~~~~ ~~~ ~~~~~~~~ ~~~~~~~ ~~~ ~~~~~~~~~~~~~~ ~~~ sein de tant ~~~ ~~~~~~~~ ~~~~~~~~~, ~~~ ~~~ ~~~~ ~~~~~~~~~~~ ~~~ ~~~~~ ~~’~~~~~~~~ ~~~ ~~~~~~ ~~~~~~~~~ ~~~~~ ~~~~ ~~~~~~~~~~ ~~~ ~~~~~~~, ~~~~ ~~~~~~~~ ~~~ ~~~~~~~-~~~~~~~ ~~~ ~~~~ ~~~~~~~~ ~~~ ~~~~~~~~~~~~ zone, tous plus ~~~~~~ ~~~~ ~~~~ ~~~~ ~~~~ ~~~~~~~ : ~~~~~ ~~~~ ~~~~~~~~~~~~~ ~~~ ~~~~~~~~~~~~~.


Pajenn:Morvan - Kenteliou hag istoriou a skuer vad evit ar Vretoned, 1889.djvu/266 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/266\nar verzerien dioc’h ar groaz ; mes n’he roas ket, ha ne voue gallet destum ho eskern nemet dre roa coezent. Laket e vouent e boestlou disparti, ha casset da Nangazaki ; eno an Escop a lakeas renta dezho an oll henoriou a allet. An danevel euz ho merzerinti a voue ive scrifet ha casset d’hon Tad Santel ar Pap.\nEr bloas 1608 roue nevez Fingo en em lakeaz adarre da ober ar brezel d’ar gristenien. Tri dijentil vertuzus braz hag o devoa labouret calz evit gloar Doue a voue dalc’het gantha er prizon eur pennad mad. Hanvou an tri gristen-ze a voa Mikæl, Joacin ha Ian. Bez’edont e penn eur Vreuriez savet eno dindan an hano a Vreuriez an Drugarez. Ar bac’h ma voant enha a voa ker striz hag ar vagadurez a roet dezho a voa ker fall ma varvas Joacin enha gant an dienez. Eun ofiser o veza comzet d’ar roue evit an daou a jome beo, ar roue a c’hourc’hemennaz ho dibenna, hi hag ho bugale. Pa voue casset ar c’helou-ze d’an daou gristen, ho c’halon a zridas gant ar joa. Goulen a rejont zoken beza tourmantet kement ha ma carjet araog ho lacat d’ar maro. Hogen ar roue a fallas dezhan e vijent dibennet ar chenta amzer evit ma vije nebeutoc’h a dud var al leac’h.\nPa deuaz eta urz ar roue, e vouent casset er meaz a gær eur gorden oc’h ho gouzoug. Daou zoudart a voue carget da vont da gerc’hat ho bugale. Pep a vap o devoa ; map Mikæl en doa daouzeg vloaz hag a ioa hanvet Thomas ; map Ian n’en doa nemet seis vloaz, hag a ioa Per he hano. Thomaz, azaleg he genta bloaveziou, ne ziskueze caout ken c’hoant nemet da veza merzer. Hag hen c’hoaz en he gavel,\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/266&oldid=162405 »\nKemmoù diwezhañ degaset d'ar bajenn-mañ d'an 16 Mae 2020, da 08:52.


Strollad Bavaria - Wikipedia\nStrollad Bavaria ((de) Bayernpartei, BP) a zo ur strollad disranner bavariat krouet e 1946 hag a zo e bal sevel ur republik Bavaria dizalc'h e-barzh Unaniezh Europa. Kannidi eñ-deus bet er Bundestag etre 1953 ha 1957 hag e landtag Bavaria betek 1962. War zigresk eo bet adalek-se, avat, ha da zister eo bet e bouez er vuhez bolitikel lec'hiel. Andreas Settele eo e brezidant a vremañ.\nE 1945 e krouas ur bodad a zizalc'hourien vavariat dastumet gant Ludwig Max Lallinger ar Bayerische Demokratische Union. Ne voe ket asantet ar strollad-se gant an aotrounegiezh-zalc'h amerikan, avat, ha d'ar 28 a viz Here 1946 e krouas Lallinger ha Jakob Fischbacher ur strollad nevez : ar Bayernpartei. Kreñvaet e voe gant tud deuet eus ar CSU ha gant reoù arall a c'hoantae distro ar Wittelsbached. Un degad a villadoù ag izili eñ-doa neuze ha pouezus tre e oa er-maez hag er renkadoù-etre. Alois Baumgartner, un penn-bras kozh eus ar CSU a yeas da brezidant.\nE raktres, asañtet e 1949, a zo emverour, katolik hengounel, kevredadour, unpennelour hag enep-sokialour. Ne ziforc'he deus ar CSU nemet dre an derez ag amverouriezh a c'houlenn evit Bavaria.\n20,9 % ar mouezhioù ha 17 kannad er Bundestag a c'hounezas ar strollad e Bavaria e dilennadegoù 1953. War zigresk ez eas goude-se avat. Kudennoù diabarzh ez eus a-zivout perzh ar relijion gatolik. Ouzhpenn-se e red al lezenn dilennel nevez ar strolladoù da c'hounid 5% ar mouezhioù er vro a-bezh ma fell dezho mont e-barzh ar parlamant kreiz. Divarrek e voe Strollad Bavaria d'hen ober, daoust d'e gevredad gant ar Zentrum. Kollet e voe gantañ tout e gannidi e 1957 ha da zigreskiñ e grogas e gontoù el live bavariat.\nAdtapet diwar « https://br.wikipedia.org/w/index.php?title=Strollad_Bavaria&oldid=1946031 »


Ferrante d'Este - Wikipedia\nFerrante d'Este (Napoli, 1477 – Ferrara 1540) a oa mab da Ercole Iañ d'Este, dug Ferrara, ha da Eleonora d'Aragona, merc'h da Ferdinando Iañ Naplez, roue Naplez, a roas dezhañ anv e dad-kozh. Breur e oa da Alfonso Iañ d'Este, dug war-lerc'h e dad, d'ar c'hardinal Ippolito d'Este ha da Isabella d'Este, dimezet da Francesco II Gonzaga.\n1.1 E lez Charlez VIII\n1.2 Distro da Ferrara\nGanet e oa er c'h Castel Capuano, e Napoli. Pa voe badezet d'ar 7 a viz Here 1477 e voe roet dezhañ anv tad e vamm, ar roue Ferdinando Iañ Naplez. Giuliano della Rovere e oa e baeron. Savet e voe e lez Aragon, bro orin tiegezh e vamm.\nE lez Charlez VIIIAozañ\nE 1493 e voe pedet gant e dad da vont da servij ar roue gall Charlez VIII e lez Bro-C'hall. Pan eas Charlez da aloubiñ Italia, e tivizas Ferrante leuskel ar C'hallaoued da vont en o hent da-vetek Napoli ha chom e Roma da zispign a gelorniadoù ar gwenneien kaset dezhañ bep an amzer gant e dad. O welout pegen lezirek e oa e vab e kasas an dug Ercole ul lizher gourdrouz dezhañ, evit e lakaat da ober e seizh gwellañ da servij ar roue ha da blijout dezhañ o vont adarre gant an arme c'hall. Mont a reas ar mab eta d'en em gannañ gant Charlez en emgann Fornovo ha goude e tistroas d'e heul da Vro-C'hall. E 1497 avat e tistroas da Italia .\nDistro da FerraraAozañ\nE 1498 e voe roet dezhañ condotta gant Venezia evit ober brezel da gêr Pisa. A-gevret gant Marco da Martinengo, Gurlino Tombesi ha Filippo Albanese, e tifennas Pisa diouzh arme Firenze betek nevezamzer 1499, pa zistroas da Ferrara, ha torret he lizher gant Venezia.\nE 1499 ez eas gant e vreur Alfonso da gêr Milano d'ober anaoudegezh gant ar roue gall Loeiz XII, a oa o paouez aloubiñ Lombardia. Dle bras a reas Ferrante el lez c'hall ha ne blijas ket nemeur d'ar roue.\nE 1502 e voe kaset da Ferrara da zerc'hel Cento ha Pieve, a oa bet roet gant ar pab Alesant VI d'an Tiegezh d'Este.\nEtre ar vreudeur Este e savas tabut diwar-benn ur soner, don Rainaldo. Hennezh a servije Giulio d'Este, bastard da Ercole Iañ, met fellout a rae d'ar c'hardinal Ippolito d'Este e gaout evit e chapel. Ippolito, war-dro dibenn 1504, a deuas da Ferrara abalamour ma oa manet klañv o zad, a skrapas Rainaldo hag a gasas anezhañ da Rocca del Gesso, ur c'hreñvlec'h a oa da Giovanni Boiardo, kont Scandiano. E miz Mae 1505 e ouias Giulio pelec'h e oa kuzhet an den hag a-gevret gant Ferrante ha tud armet ec'h eas da adkemer ar soner. Ippolito, a oa harp divrall e vreur henañ Alfonso, an dug, ac'h eas da glemm ouzh Alfonso diwar-benn an taol-se hag Alfonso da harluiñ an daou vreur: Ferrante da gêr Modena ha Giulio da gêr Brescello.\nPe Lucrezia, pe Isabella d'Este hag he fried Francesco II Gonzaga a deuas a-benn da lakaat Alfonso da bardoniñ e vreudeur.\nIriennañ a reas gant e hantervreur Giulio d'Este (1506) a-enep o breur, an dug Alfonso Iañ d'Este. Meur a wech e klaskjont e lazhañ, met kazeg a rejont bep taol. Tud all a deuas da gemer perzh en irienn, hag en taol-mañ e oa anv da lazhañ ar breur kardinal ouzhpenn an dug. Met ne deuas ket an iriennerien a-benn da gas o mennad da benn-vat, hag al lazherien, a oa da noz o c'hortoz Alfonso e straedoù teñval Ferrara, a c'hwitas war o zaol.\nDiskuliet e voe an irienn gant spierien o breur kardinal, Ippolito d'Este, ha hennezh, evel-just, a roas keloù d'an dug. Enklask a voe, kablus e voe kavet Giulio ha Ferrante, ha tri den all gante (Albertino V Boschetti en o zouez). Tec'hel a c'hallas Giulio, da Mantova, ma voe bac'het gant Francesco II Gonzaga ha deroet da Alfonso. Kondaonet e voent d'ar marv, met lamaet e voe ar c'hastiz ha bac'het e chomjont e Tour al Leoned. Kemeret e voe o madoù gant an dud da reiñ d'e vignoned.\nBac'het e voe Giulio ha Ferrante war urzh o breur henañ Alfonso e 1506, ha chom a reas Ferrante en toull betek e varv, 34 bloaz goude, da 63 bloaz. Gwech ebet ne deuas den d'e welout. Giulio avat a voe dieubet gant e niz Alfonso II d'Este goude 53 bloavezh er vac'h, d'an oad a 80 vloaz .\n↑ 1,0 1,1 1,2 1,3 ha1,4 Sarah Bradford. Lucrezia Borgia. Milano, Mondadori, 2005. ISBN 88-04-55627-7\nSergio Mantovani, "Ad honore del signore vostro patre et satisfactione nostra". Ferrante d'Este condottiero di Venezia, Ferrara-Modena, 2005.\nAdtapet diwar « https://br.wikipedia.org/w/index.php?title=Ferrante_d%27Este&oldid=1854308 »


Livres en ligne de Renaud Camus : « Lettres reçues » (« 30. Doyen Georges Vedel, Paris, 25 juin 1999 »)\n30. Doyen Georges Vedel, Paris, 25 juin 1999\nParis, le 25 juin 1999\nVous connaissez certainement ~~~ ~~~~~~~~~ ~~~ ~~~~~~~~ d’hier qui a ~~~~~~~~ ~~~ ~~~~~~~~~~ ~~~~~ ~~ ~~’~~~~~~~~~ ~~~ ~~. ~~~ ~~~~~~~~ ~~~~~ ~~~~-~~~~~ ~~~~~ ~~~~ ~~~~~~~-~~~~~ votants.\nVous ~~~~~~ que vous avez ~~~~~~~ ~~~ ~~~~~~~~ ~~~~~ ~~~~~ ~~~~~ ~~~ ~~~~ ~~~ ~~~~~~~ ~~ ~~~~~~ ~~~ ~~~~~~~~~ ~~~ ~~~ ~~~~~~~~~~ tour, le transfert ~~~ ~~~~ ~~~~~ ~~~~~~ ~~~~ ~~~~~~ ~~~ ~~~~~~~ ~~~~~~~ ~~~~ ~~’~~~~~~~~~~~~ ~~~ ~~~~~~~~~~ ~~~~~~~~ ~~’~~~~ ~~~~~~. ~~~~ indications résultent du ~~~~~~~ ~~~~~~~~~ ~~~~~ ~~~~ ~~~~~~~ ~~~~~~ ~~~ ~~~~ ~~’~~~~ ~~~~~~~~~~~~~ ~~~~~ ~~~ ~~~~~~~ coupable.\nJe ~~~~~ ~~~ ~~~~~~~~~ trop novice pour ~~~~~~ ~~~~ ~~~~~~~~~~~~ ~~~ ~~~~ ~~~~~~~ ~~~~~~~~~ ~~~ ~~~~~~~ ~~~~~~ ~~~~~ ~~~~~ ~~~~~~~ ~~~ ~~~~~~~~ ~~~~~ l’avenir.\nA titre personnel et ~~~ ~~~ ~~~~~ ~~~~~ ~~~~~~~~~~~~~ (~~~~~ ~~~’~~~ ~~~ ~~’~~~~~~~ ~~~~ ~~’~~~ ~~~~~~~ ~~’~~~~~), ~~~ ~~~~~~ ~~~~ ~~~ chiffre de voix ~~~~ ~~~~~ ~~~~~ ~~~~~~~~~ ~~~ ~~~~~~~~ ~~~~~ ~~~~ ~~~~~ ~~~~~~~~~~ ~~~ ~~~ ~~~~~~ ~~~~ ~~’~~~~~~~. ~~~~~ ~~~~ interprétation tout à ~~~~~ ~~~~~~~~~~~~ ~~~ ~~~ ~~~~~~~ ~~~~ ~~~~ ~~~~~~~~~ ~~~ ~~~~~~~~~ ~~~~~ ~~~ ~~~ ~~~~~~~~~~ ~~~~~ ~~~~ ~~~ un caractère tactique ~~~~ ~~~~ ~~~~~~~ ~~~ ~~~~ ~~~~~~~~~~, ~~~~~~~~~~ ~~~~ ~~~~~ ~~~ ~~~~~ ~~~ ~~~~~~~~~ ~~~ ~~~~~~ ~~~~~~ ~~~ premier tour risquerait ~~~ ~~’~~~~~~~~~, ~~~~ ~~~~~ ~~~’~~~ ~~~~~~~~~~ ~~’~~~~~~~~~~~~~~ ~~~ ~~~~~~~ ~~~~ ~~~~~~~~~~ ~~~~~~~~ ~~’~~~~ ~~~~~~ ~~~~~~~~~ ~~~~~~~~ ~~ une élection blanche ~~~~ ~~~ ~~~~~~~~~~~ ~~~ ~~~~~ ~~~ ~~~~~~ ~~~~~~~~~~... Peut-être...\nJe ~~~~~~~~ ~~~ ~~~~~~ ~~~~~~~~~ ~~~~~ ~~~~~ ~~~~~~~~~~ ~~~ votre « Eloge ~~~~~~ ~~~ ~~~~~~~~~ » ~~~~ ~~’~~~~ ~~~~ ~~~ ~~~~~~ ~~~~~~~ ~~~~~ ~~~~~ ~~~ ~~~~~~~~~~ ~~~ ~~~ ~~~~~~~~~ ~~~~~ un beau livre.\nJe ~~~~~ ~~~~~ ~~~ ~~~~~~~, ~~~~~ ~~~~~~~~~, ~~ ~~~~ ~~~~~~~~~~~ ~~~~ ~~~~~~~~~~. [ajouté ~~ ~~~ main] ~~~ ~~~~ plus dévoués\nEnveloppe ~~~~~~~~~~~~~~ ~~~~~~~, ~~~~~~~~, ~~~~~~~~ ~~~ ~~~~~~~ : ~~. ~~., ~~~~, ~~~ ~~~~~~ ~~~~~~~~, ~~~~~~ PARIS. ~~~ feuillet blanc 21x27 ~~~~~~ ~~~~~~~~~~ ~~~ ~~~~~~, ~~~~~ ~~~~~ ~~~~~ ~~~~~~~~~~~~~~~~, ~~~ ~~~~~~ ~~~~~~~~ ~~~ ~~~~~ ~~~ ~~~~~~~~ ~~~ ~~~~. Lettre imprimée. En-tête ~~~~~~~~ : ~~ gauche ~~~~~~~~ VEDEL, ~~~ ~~~~~~~~~~, ~~~~~, ~~~ ~~~~~~~~, ~~~ cursive, ~~~~~~ ~~~~~~~~~~ ~~~ ~~~ Faculté de Droit ~~~ ~~~~ ~~~~~~~~~ ~~~~~~~~~~~~ ~~~ ~~~~~~ ; ~~ ~~~~~~~ : ~~~~, ~~~ ~~~~~~ ~~~~~~~~ ~~~~~~ ~~~~~~ ~~~~. 01 42 22 ~~~ ~~~ ~~~~ ~~~ ~~~ ~~~ ~~~ ~~~. ~~~~~~~ ~~~~~~~~~~ ~~~~~~, ~~~~~ ~~~~~~~~ ~~~ ~~~~~~~, ~~~~~~~~ ~~~ trois-quarts face, liberté, ~~~~~~~~, ~~~~~~~~~~~. ~~~~~~~, ~~~~~ ~~~~~~~ ~~~~~~~~ ~~~~ ~~~~~~~. ~~~~~~~ ~~~~ ~~~ ~~~~~~ ~~~ ~~’~~~~~~~~~~ : ~~~~~~ ~~~~~~~~ BD RASPAIL (7e) ~~~ ~~ ~~~ — ~~ ~~~~~. ~~~~~~ ~~~~~~~ ~~~ ~~~~ : ~~~~~~ ~~~ ~~~~~~~~ ~~~~ ~~’~~~~~~~~ ~~~ H 28-6 1999.\nTour ~~~~~~~ 2000\n11 ~~~~ ~~~ Javel\nà ~~~ ~~~~~ :\nChâteau ~~~ ~~~~~~~


Accueil / Degemer / À la Une / Breizh ha skate\nBrieg Marais-Jegat 23 juillet 2016\nSkatepark « Le Hangar » e Naoned\nAbaoe bloavezhioù eo anavezet ar skateboard evel ur sport pe un arz evit lod, met ivez ur filozofiezh vuhez evit an darn vrasañ eus ar skatourien. Evel ma lavare Tony Hawk unan eus skatourien brudetañ ar bloavezhioù 80 : « I consider skateboarding an art form, a lifestyle and a sport (1)». War dro ar bloavezhioù 60-70 pa veze nebeutoc’h a wagennoù evit ar surfourien ez eo deuet war wel ar skateboard, dreist-holl e Kalifornia hag a zo c’hoazh hiziv deiz-kavell ar skateboard ‘blam’ eo aze ez eo o chom an darn vrasañ eus ar skatourien a-vicher brudetañ hag al lec’hioù gwelet er videoioù-skateboard.\nGoude-se, kresket eo industriezh ar skateboard. Gwir plankennoù a zo erruet war ar march’ad, graet gant seizh tamm koad skav-gwrac’h pleget an eil ouzh egile, rodoù e urethane ivez evit chom hep diflipat. Merkoù a bep seurt a zo bet krouet ha reoù anavezet er bed a-bezh evel Vans krouet e 1966 gant Steve ha Paul Van Doren. Hiziv an deiz ez eus war-dro 150 merk liammet d’ar skateboard, merkoù plankenn, botoù, rodoù, trucks, grip, ruilhadur pe dilhad. Merkoù nevez a zo krouet c’hoazh hag a ziskouezh startijenn « leunrenn-skateboard e Bro-Frañs hag e Breizh zoken. « Gros skateboard » e 2014 e Naoned pe c’hoazh Magenta e Bourdel.\nVideoioù eus « Nantes skateboard » a ziskouez startijenn ar skateboard e Naoned. Da skouer, « Le Hangar », brasañ skatepark kevredigezhel e Breizh, a zo ul lec’h-arbennik a 5300m2 evit pleustriñ skateboard, roller-skate pe BMX. Dre-vras eo bet digoret muioc’h-muiañ a skateparkoù er c’herioù bras (Naoned, Roazhon, Kemper…) met arabat disoñjal ez eo ar skateboard ur sport pleustret er straedoù en un implijout lodennoù vrasañ annezioù ker (skalieroù, bankoù, riblennoù-straed, barrennoù…) evit kaout plijadur d’ober troioù pe tricks. Chris Cole ur skatour brudet eus Philadelphia a lavare : « It’s a strange phenomenom how this piece of wood, wheels and a turning system has made so many people so happy (2) ».\n(1) « Koñsideriñ a ran ar skate evel un arz, ur stil bevañ hag ur sport »\n(2) « Un anadenn iskis eo, penaos an tamm koad gant rodoù hag e sistem a lak un niver bras a dud da vezañ ken eurus »\nPartager la publication "Breizh ha skate"\n> Brieg Marais-Jegat\nBrieg Marais-Jegat est né en 1999 à Nantes, ville où il pratique le skate. Il est lycéen à Diwan, à Carhaix.


Emission Sinema : la planète des singes-suprématie\nEmission Sinema - Episode diffusé le 01.09.2017\nla planète des singes-suprématie\nur pennad get Jean-claude ar RuyetSIN-170901-LA PLANÈTE DES SINGES.docx\nUr film sevenet gant : Matt Reeves (2017).\nGant : Andy Serkis, Woody Harrelson, Steve Zahn (2e20).\nSoñj 'm eus boud lennet, pa oan krennard, Le pont de la rivière Kwai, roman brudet Pierre Boulle, goude ma oa bet graet ur film diwarnañ, mez n'em eus ket lennet Planedenn ar marmouzed c'hoazh. Seizh gwezh eh eus bet tennet filmoù ag ar romant-se. A wersion Matt Reeves e komzomp amañ : goude Les origines (2011) ha L'affrontement (2014), setu bremañ an deirved lodenn : Suprématie.\nGoude ma oa bet plamoustet biruzoù gant gouiañserion diskrupul, setu an denelezh distrujet pe dost gant unan ag ar biruzoù-se ha setu ma oa waet ar marmouzed da voud speredeg evel an denion, mar n'eo ket muioc'h. Gouest int da gomz sklaer etreze ha zokén da gomz yezh an denion a chome. Siwazh, an denion-se o doa gwelet aze un dañjer evid o zazont : rekiz e oa dezhe lazhañ ar marmouzed ar prontañ ar gwellañ, rag ne faote ket dezhe rannañ ar galloud gante. Rag soñjit 'ta : ne oant ket evid soñjal en dehe klasket Kaezar, roue ar marmouzed, bevañ e peuc'h gant an denion. Evid ar c'horonal, ur penn aheurt a zen, n'helle ket ar marmouzed chom heb klask lakaad an dud da voud o sklaved, tre evel ma rae ha ma ra an dud gant ar loened a-c'houde kantvedoù. N'helle ket ar c'horonal soñjal leuskel ar marmouzed da vevañ didrubuilh gant ar soñj-se é tebriñ e spered noz-deiz. Evel-just, dirag denion ken rust o c'hoantoù, e ranke da gKaezar ha d'ar marmouzed en em zifenn evid treuzvevañ.\nGant ar pinvidig m'ema an efedoù ispisial hiziw e vez estonet an dud é weled penaoz e c'hell ar sinema diambreziñ ar realder. Ur fablenn gant he voralenn eo. Doned a ray an douar da voud planedenn ar marmouzed abalamour da follentez an denion, d'o c'hrizder, d'o sotoni ive. Daw eo lâred ne vez ket prezantet an denion en o bravañ. Unan hebkén a ragpren he gouenn, Nova, ur verc'hig daet da voud mud gant ar viruz hag adoptet gant ar marmouzed.\nGant Kaezar e oa bet kaset ar marmouzed da glask un douar nevez, dizañjer evite, ur vro diamen a oa bet dizoloet gant daou anezhe. Siwazh, gellet en doa ar c'horonal o zapoud oll war an hent hag o serriñ en ur c'hamp-labour gouarnet pervezh. A-benn ar fin, goude emgannoù braz, e oa daet Kaezar da voud trec'h war an denion. Ha kaset en doa e boblad marmouzed da gaoud an douar nevez-se, ur lec'h ma c'hellehent bevañ e peuc'h etreze.\nAr skeudennoù diwezhañ a zegas soñj ag istoer Moizez, pa'n doa tennet hennañ e bobl ag an Ejipt ha kaset dre an dezerzh beteg Kanaan, an Douar Nevez. Er Bibl e oa bet beuzet armead ar Faraon gant dourioù ar Mor Ruz. Amañ e vo gwelet biz Doue en ur pikol diruilhad-erc'h waet gantañ an oll soudarded, re ar c'horonal hag ar re arall enebtañ. Ne oa ket bet aotreet Moizez gant Doue da voned beteg Kanaan. Amañ e tegouezh ar memez tra gant Kaezar, a oa bet gloazet er brezel hag a oa tonket da vervel war treuzoù ar bed grataet. Ne chome ket mui den ebed war an douar, pe nebeud-tre. En em zistrujet o doa, hag an natur he doa sikouret ive evid o diouennañ. Du-hont, e foñs ar flagenn, en em lede bremañ bro ar marmouzed, ur vro a surentez, ur baradoez nevez war an douar.\nGoude boud gwelet Valerian, e ta soñj d'an den e vehe marse tostoc'h fablenn Pierre Boulle douzh ar pezh a c'hellehe degouezhoud eged an heni a oa bet taolennet gant film Luc Besson. Rag mab-den, gant e c'hoant didermen da vestroniañ peb tra, a zo war-nez distrujañ ar bed.\nJean-Claude Le Ruyet.20170901b.227F.